title: Kaj Czarnecki

text: Aktiiviuransa jälkeen Czarnecki asui Yhdysvalloissa, jossa hän valmensi maan nykyaikaisen viisiottelun olympiajoukkuetta 1972.


title: Eliminativismi

text: Eliminativismi on filosofiassa jotakin tyyppiä olevia entiteettejä koskeva näkemys, jonka mukaan kyseistä tyyppiä olevia entiteettejä ei ole olemassa.


title: Eliminativismi

text: Esimerkiksi materialistit ovat eliminativisteja aineettoman sielun suhteen; nykyaikaiset kemistit ovat eliminativisteja flogistonin suhteen; ja nykyaikaiset fyysikot ovat eliminativisteja kalorikin ja valoeetterin suhteen. Filosofian historiassa esimerkiksi kovat deterministit kuten Paroni d'Holbach (1770) olivat eliminativisteja vapaan tahdon suhteen ja David Hume oli eliminativisti minän suhteen.


title: Eliminativismi

text: Nykyään eliminativismilla viitataan useimmiten mielenfilosofiseen eliminatiiviseen materialismiin, jonka mukaan tiettyjä arkipsykologian olettamia entiteettejä, kuten uskomukset tai kvaliat, ei ole olemassa.


title: Eliminativismi

text: Eliminativismi eroaa jotakin tyyppiä olevia ilmiöitä koskevasta reduktionismista, joka ei kiellä ilmiöiden olemassaoloa, mutta pyrkii redusoimaan eli palauttamaan ne jotakin toista tyyppiä oleviin osiin tai toista tyyppiä koskeviin kuvauksiin.


title: Beatrice Câșlaru

text: Beatrice Nicoleta Coadă-Câșlaru (s. 20. elokuuta 1975, Brăila) on entinen romanialainen uimari, joka edusti kotimaataan kolmissa kesäolympialaisissa, alkaen vuodesta 1996. Hän voitti olympiahopeaa 200 metrin sekauinnista ja pronssia 400 metrin sekauinnista Sydneyssä 2000.


title: Beatrice Câșlaru

text: Hän on syntynyt Brăilan kaupungissa, kuten ovat myös Romanian menestyksekkäimpiin naisuimareihin Câșlarun lisäksi lukeutuvat Diana Mocanu ja Camelia Potec.


title: Vr3

text: Vr3 (ennen 1942 O1) eli Kukko on suomalainen järjestelyhöyryveturi. Sen rinnakkaismalli on Pr1 ("Paikku"). Näissä vetureissa on sama alusta, kattila ja kuljettajansuojus, mutta kupujen asettelu, koneisto sekä pyörästö ovat erilaisia johtuen veturien erilaatuisesta käyttötarkoituksesta. Samoin Vr3-vetureissa oli karja-auran paikalla kummassakin päässä vaihtotyössä tarvittava astinlauta.


title: Vr3

text:
Ensimmäinen Vr3 tilattiin vuonna 1924. Sen valmisti Hanomag Saksassa tehtaannumerolla 10351 ja se sai numeron 752.
Loput neljä valmisti Tampella Oy Tampereella.


title: Vr3

text: Vr3 oli aikanaan suurin ja tehokkain järjestelyveturi Suomessa. Se osoittautui nopeasti onnistuneeksi hankinnaksi. Veturi oli Dr14-veturien tuloon asti tehokkain ja käyttökelpoisin laskumäkiveturi.


title: Vr3

text: Linja-ajossa nopeutta lisättäessä veturi alkoi helposti keikkua pituussuunnassa, koska siinä ei ollut telipyöriä vaan ainoastaan viisi vetopyöräparia. Myös hiili- ja vesitilojen ratapihatyöstä johtuva pieni kapasiteetti aiheutti ongelmia erityisesti siirtoajoissa.


title: Vr3

text: Yleisesti ottaen "Kukko" oli kuitenkin pidetty veturi. Osa nimestä sanotaan aiheutuneen sen mahtavaäänisistä hiukan normaalia kookkaammista viheltimistä; ne oli tarkoituksella suunniteltu niin, jotta kuuluisivat hyvin laajoilla ratapihoilla, joiden yleinen melutaso saattoi olla hyvinkin korkea. ”Kukon iloinen kiekaisu” oli puolen vuosisadan ajan tuttu ja pidetty ääni laskumäissä ja ratapihoilla.


title: Vr3

text: Veturimallissa kokeiltiin myös halkoturbiinia sodan jälkeen hiilipulan aikana vuonna 1949. Veturiin ei kuitenkaan mahtunut yhtenä päivänä tarvittavaa määrää puita vaan lisää piti hakea jatkuvasti. Sen sijaan hiilipoltolla polttoainetta riitti mainiosti koko päiväksi.


title: Vr3

text: Vr3-veturit olivat käytössä aivan höyrykauden loppuun eli vuoteen 1975.


title: Vr3

text: Prototyyppikappale 752 peruskorjattiin Kuopion konepajalla ja sijoitettiin Kuopion asemalle muistomerkiksi.


title: Vr3

text: Veturi numero 753 on Haapamäen museovarikolla ruostesuojattuna ja numero 755 Hyvinkään konepajalla.


title: Vr3

text: Kaksi huonokuntoisimmaksi päässyttä, numerot 754 ja 756, romutettiin 1970-luvulla.


title: Afanasijs Kuzmins

text: Afanasijs Kuzmins (s. 22. maaliskuuta 1947) on latvialainen ampuja. Hänen päälajinsa on 25 metrin olympiapistooli.


title: Afanasijs Kuzmins

text: Kuzmins on osallistunut 8 olympiakisoihin vuosien 1976-2008 välillä. Kuzmins voitti kultaa päälajissaan Soulin olympiakisoissa 1988. Neljän vuoden päästä Barcelonan olympiakisoissa hän sijoittui hopealle Soulin kultamitalistin Ralf Schumannin jälkeen.


title: Afanasijs Kuzmins

text: Kuzmins sai vielä villin kortin Pekingin 2008 olympialaisiin, jossa hän kilpaili 61-vuotiaana. Siellä hän sijoittui 13. tuloksella 565. Hän jäi 14 pisteen päähän finaalipaikasta.


title: NLAW-lähipanssarintorjuntaohjus

text: NLAW (New Generation Light Anti-Tank Weapon; "myös MBT LAW (Iso-Britannia), RB57 (Ruotsi)") on ruotsalaisen Saab Bofors Dynamics Ab:n ja brittiläisen Thales Air Defence:n yhdessä kehittämä ja valmistama, niin sanotun kolmannen sukupolven lähipanssarintorjuntaohjus. Olalta-ammuttava NLAW lentää noin metrin tähtäyslinjan yläpuolella ja alaspäin suunnattu ontelopanos iskee panssarivaunun ohueen kattopanssariin. Kertakäyttöinen asejärjestelmä painaa ampumakunnossa 12,4 kg ja sen tehokas ampumaetäisyys on noin 600 metriä. NLAW:ta käyttävät Suomi, Ruotsi ja Iso-Britannia.


title: NLAW-lähipanssarintorjuntaohjus

text: Kolmannen sukupolven ohjuksena NLAW ei vaadi laukaisun jälkeistä ohjausta, kuten vaikkapa vanhempi, lankaohjattu TOW, vaan on "ammu-ja-unohda" ohjus. Ampuja seuraa tähdäten maalia 3-6 sekuntia ennen laukaisua. Ohjauselektroniikka rekisteröi ampujan liikkeen, laskee kohteen etäisyyden ja kulmanopeuden, sekä siitä ennakon sääolosuhteet huomioiden. Inertiaohjaus ottaa lentoradan noin metrin tähtäyslinjan yläpuolelta ja pitää ohjuksen sillä aina kohteeseen asti. Lentomatkan aikana ohjuksella on tarkka tieto omasta sijainnistaan maaliin nähden, ja se pystyy tarvittaessa korjaamaan automaattisesti lentorataansa. Kaikki tämä mahdollistaa ampujan välittömän poistumisen laukaisupaikasta. Tarvittaessa maalin seuraaminen voidaan jättää pois ja ohjus laukaista välittömästi.


title: NLAW-lähipanssarintorjuntaohjus

text:
Ohjuksen saapuessa kohteeseen sen toisistaan riippumattomat optinen ja magneettinen sensori tunnistavat kohteen ja räjäyttävät kohtisuoraan alaspäin suunnatun ontelolatauksen. Kahden sensorin menetelmä vaikeuttaa ohjuksen häirintää kohteen omasuojajärjestelmillä. Huolimatta alkuperäisten kahden ontelolatauksen vähentämisestä yhteen kustannus- ja painosyistä, valmistaja lupaa ontelopanoksen läpäisevän kaikki kattopanssaroinnit, myös reaktiivipanssarilla suojatut. Toimintatapansa ansiosta aseella voidaan tuhota myös esteen takana oleva kohde.
Panssaroimattomia maaleja varten on ohjus mahdollista kytkeä ylilentotilasta ("overfly top attack") kohti ammuttavaksi ("direct attack"), jolloin sytytinmekanismin sensorit ohittuvat ja ohjus lentää suoraan tähtäyslinjaa, taistelukärjen ontelolatauksen räjähtäessä osumasta pienellä hidastuksella. Ohjuksen päämoottori käynnistyy vasta lähdön jälkeen, eikä NLAWilla ole takavaara-aluetta, eli sillä voidaan ampua myös suljetusta tilasta. Pimeätaistelua varten aseeseen on mahdollista liittää erillinen pimeätähtäin ja myös henkilökohtaisen valonvahvistimen kanssa tähtääminen on mahdollista.
Suomen Puolustusvoimat on hankkinut NLAW:n operatiivisten joukkojen kehittämisohjelmaan liittyen. NLAW:llä on tarkoitus luoda operatiivisille prikaateille uskottava ja vahva lähipanssarintorjuntakyky. Ohjusten sekä koulutus- ja huoltovälineiden toimitus Puolustusvoimille ajoittuu vuosiin 2008–2009. Varsinaisen ohjuslaukauksen lisäksi järjestelmään kuuluvat Patrian VV3X valonvahvistintähtäin sekä Saab Training Systems AB:n simulaattorikalusto harjoitteluun. Järjestelmän kokonaishinta on noin 60 milj. euroa. Puolustusvoimat esitteli laitetta lehdistön edustajille Vekaranjärvellä kesäkuussa 2009.


title: Julian Barnes

text: Julian Barnes (s. 19. tammikuuta 1946 Leicester) on englantilainen kirjailija. Hän kirjoittaa salapoliisiromaaneja salanimellä Dan Kavanagh.


title: Julian Barnes

text: Barnesin veli on filosofi Jonathan Barnes. Vuonna 2008 "The Times" asetti hänet 44. sijalle 50 parhaan sodanjälkeisen brittikirjailijan listassaan.


title: Julian Barnes

text: Barnes valmistui Magdalen Collegesta 1968. Työskenneltyään leksikografina Oxford English Dictionaryn parissa hän alkoi kirjoittaa arvosteluja The Times -lehden kirjallisuusliitteeseen. Työskenneltyään toimittajana, televisio-ohjelmakriitikkona ja New Yorker -lehden Lontoon kirjeenvaihtajana hän ryhtyi 1995 päätoimiseksi kirjailijaksi.


title: Julian Barnes

text: Barnesille myönnettiin vuonna 2011 Booker-palkinto teoksesta "The Sense of an Ending".


title: Papinsaari (Kuhmoinen)

text: Papinsaari on nykyinen hautausmaa-alue Kuhmoisissa Keski-Suomessa. Se sijaitsee lähellä Kuhmoisten keskustaa Päijänteellä. Hautausmaansa, komean luontonsa ja historiallisen taustansa vuoksi Papinsaari lasketaan yhdeksi Kuhmoisten nähtävyyksistä. Papinsaaressa on jonkin verran asutusta, ja sen alueella on myös yksi Kuhmoisten venelaitureista.


title: Papinsaari (Kuhmoinen)

text: Papinsaaressa on ollut pakanallinen uhripaikka, ja sieltä on löydetty viikinkiajan alkuun ajoittuvia esineitä kätkölöydöstä, muiden muassa sittemmin Kalevala-korun malliksi päätynyt Kuhmoisten kukot. Löydön eri tahoilta peräisin olevan materiaalin joukossa on useita eri kristillisiä symboleita käsittäviä esineitä, todennäköisesti gotlantilaisia. On arveltu, että jos esineet osoittavat Suomen varhaista kristillistä vaikutusta, niin silloin Gotlanti olisi näiden ensimmäisten vaikutusten, mahdollisesti jopa lähetystyön, lähtöalue. Toisaalta tässä nimenomaisessa kätkössä kristilliseksi tulkittava linturiipus (kyyhkyset) on kytketty yhteen pakanallisen Ukonvasaran/Torinvasaran sekä kampariipuksen kanssa.


title: Papinsaari (Kuhmoinen)

text: Saaren entinen nimi lienee ollut Tapialansaari, kuten sitä on vielä vuoden 1532 tienoilla kutsuttu. Papinsaareksi nimi on muuttunut keskiajalla saaren päädyttyä kirkon haltuun. Kuhmoisten historia -kirjassa kerrotaan Papinsaaressa perimätiedon mukaan olleen vielä 1700-luvun puolenvälin tienoilla uhripuita, jotka kappalainen Simon Labbart oli hakkauttanut pois. Tämän jälkeen pakanallinen uhripaikka oli vaihtunut Papinsaaresta Vohluissaareen Vastiaislahden pohjukkaan.


title: Olivier Kapo

text: Olivier Kapo (s. 27. syyskuuta 1980) on ranskalainen jalkapalloilija, joka edustaa Ranskan Ligue 2:ssa pelaavaa AJ Auxerrea. Pelipaikaltaan hän on hyökkäävä keskikenttäpelaaja.


title: Olivier Kapo

text: Kapo aloitti ammattilaisuransa ranskalaisessa Auxerre'ssa vuonna 1999. Kesällä 2004 Italian suurseura Juventus hankki ranskalaisen pelioikeudet. Pelit Italiassa eivät kuitenkaan onnistuneet odotusten mukaisesti ja kolmen Juventus-kauden aikana Kapo vietti kaksi kautta lainalla Monacossa ja Levantessa.


title: Olivier Kapo

text: Birminghamiin Kapo siirtyi 29. kesäkuuta 2007 kolmella miljoonalla punnalla. Maalien makuun hän pääsi heti ensimmäisessä liigaottelussa 12. elokuuta 2007 ottelussa Chelseaa vastaan. 3–2-tappioon päättyneen ottelun toisen Birmingham maalin teki suomalaishyökkääjä Mikael Forssell. Birminghamista Kapo siirtyi kesällä 2008 Wiganiin 4,4 miljoonan euron siirtosummalla.


title: Olivier Kapo

text: Tammikuussa 2010 Kapo siirtyi lainalle Ranskan Ligue 1:ssä pelaavaan US Boulogneen. Hän pelasi seurassa kauden loppuun. Marraskuussa 2010 Kapo jätti Birminghamin organisaation ja siirtyi skotlantilaiseen Celticiin. Peliaikaa Celticissä ei tullut odotusten mukaisesti ja lopulta yhteistyö päättyi erimielisyyksiin jo tammikuussa 2011.


title: Olivier Kapo

text: Helmikuussa 2011 Kapo jatkoi uraansa qatarilaisessa Al-Ahli Sports Clubissa, mutta pelasi seurassa lopulta vain viisi ottelua.


title: Olivier Kapo

text: Tammikuussa 2012 Kapo palasi kasvattajaseuraansa AJ Auxerreeen puolitoistavuotisella sopimuksella.


title: Michael Duberry

text: Michael Wayne Duberry (s. 14. lokakuuta 1975 Enfield, Englanti) on englantilainen jalkapalloilija, jonka pelipaikka on puolustaja. Chelseassa pelatessaan Duberry oli voittomassa Englannin liigacupia, Cup-voittajien cupia ja UEFA Super Cupia.


title: Michael Duberry

text: Duberry aloitti uransa Chelseassa, jossa hän debytoi kaudella 1993–1994. Chelsea pestinsä aikana Duberry vietti seitsemän ottelua lainassa Bournemouthissa. Yhteensä kuuden Chelsea-kauden aikana Duberry pelasi 115 ottelua (87 liigassa) ja teki kolme maalia, mukaan lukien maali Old Traffordilla 2–1-voitto-ottelussa Manchester Unitedia vastaan. Lontoolais-seuran sinipaidassa Duberry oli mukana voittamassa Englannin liigacupia, Cup-voittajien cupia ja UEFA Super Cupia. Kun peliaika Chelseassa alkoi vähetä, siirtyi Duberry kesäkuussa 1999 Leeds Unitediin 4,5 miljoonalla punnalla.


title: Michael Duberry

text: Leedsissa Duberry ei koskaan täysin pystynyt murtautumaan avaukseen, kun joukkueessa pelasi muun muassa sellaisia nimiä kuin Rio Ferdinand, Jonathan Woodgate ja Dominic Matteo. Ensimmäinen kausi, jolloin Duberry sai peliaikaa säännöllisesti, oli 2003–2004. Leedsin ajauduttua vaikeuksiin Duberry siirtyi vuonna 2005 Stoke Cityyn, jossa hän oli pelannut jo lainalla Leedissa ollessaan. Stokessa Duberry oli selkeä avauskokoonpanon pelaaja eikä joutunut istunut 80 liigaottelun aikana kertaakaan penkillä. Hän oli myös joukkueen kapteeni.


title: Michael Duberry

text: 31. tammikuuta 2007 Duberry siirtyi Readingiin, jossa hän teki ensiesiintymisensä 24. helmikuuta 2007 ottelussa Middlesbroughia vastaan. Readingissa Duberry pelasi heinäkuulle 2009, jolloin hän teki kaksivuotisen sopimuksen Englannin ykkösliigan Wycombe Wanderersin kanssa. Hänen sopimuksensa kuitenkin purettiin ensimmäisen vuoden jälkeen, ja hän siirtyi helmikuussa 2010 Skotlannin valioliigan St. Johnstoneen.


title: Michael Duberry

text: Duberry pelasi yhden kauden St. Johnstonessa, mutta hän ilmoitti kauden jälkeen, ettei palaisi enää joukkueeseen. Hänen perheensä asui Lontoossa, vaikka hän itse pelasi jalkapalloa Skotlannissa. Duberry ilmoitti haluavansa löytää joukkueen lähempää perhettään. Hän tekikin kesäkuussa 2011 sopimuksen Englannin kakkosliigan Oxford Unitedin kanssa. Duberry pelasi avauskokoonpanossa Oxfordissa, mutta hän pystyi pelaamaan kaudella 2012–2013 vain 13 ottelussa vakavan niskavamman takia. Hän halusi kuitenkin jatkaa edelleen uraansa. Duberry harjoitteli kesän 2013 puoliammattilaisjoukkue Hendonin kanssa. Hän teki seuran kanssa lyhyen sopimuksen elokuun alussa, mutta hänet vapautettiin sopimuksesta jo kuun lopulla.


title: Cameron Jerome

text: Cameron Zishan Jerome (s. 14. lokakuuta 1986 Huddersfield, Englanti) on englantilainen jalkapalloilija, joka edustaa Englannin Mestaruussarjassa pelaavaa Norwich Citya. 185-senttimetriä pitkä Jerome on pelipaikaltaan hyökkääjä.


title: Cameron Jerome

text: Juniorina Jerome pelasi kotikaupunkinsa Huddersfield Townissa lisäksi Grimsby Townissa ja Sheffield Wednesdayssa. Ennen kuin Jerome siirtyi vuonna 2004 Cardiff Cityyn edusti hän Middlesbroughia.


title: Cameron Jerome

text: Kaudella 2004–05 Jerome teki 7 maalia 32 pelaamassaan ottelussa ja jatkoi hyvin myös seuraavalla kaudella ollen joukkueen paras maalintekijä 20 maalilla. Huimassa vireessä olleen Jeromen odotettu siirto Cardiffista tapahtui 31. toukokuuta 2006 kun Birmingham hankki hyökkääjän kolmella miljoonalla punnalla. Siirto oli myös pienelle seuralle hyvä, sillä Cardiff sai hankittua siirtorahoilla uusia pelaajia mm. Michael Chopran ja Stephen McPhail'n.


title: Cameron Jerome

text: Ensimmäisen maalinsa Birminghamin paidassa Jerome teki 12. syyskuuta 2006 Loftus Roadilla ottelussa Queens Park Rangersia vastaan.


title: Cameron Jerome

text: Siirtoikkunan viimeisenä päivänä elokuussa 2011 Jerome siirtyi Birminhamista Stokeen. Debyyttinsä hän teki Eurooppaliigan pelissä Kiovan Dynamoa vastaan.


title: Cameron Jerome

text: Kauden 2013-2014 hän pelasi lainasopimuksella Crystal Palacessa. Pelaamassaan kahdessakymmenessäkahdeksassa ottelussa hän onnistui maalinteossa kahdesti.


title: Cameron Jerome

text: Elokuussa 2014 Norwich City ja Stoke sopivat siirrosta, jonka hinnaksi arvioitiin 1,5 miljoonaa puntaa.


title: Pedro Mendes

text: Pedro Miguel da Silva Mendes (s. 26. helmikuuta 1979 Guimarães, Portugali) on portugalilainen entinen jalkapalloilija. Molempijalkainen Mendes oli pelipaikaltaan keskikenttäpelaaja.


title: Pedro Mendes

text: Mendes aloitti uransa FC Felgueirasissa, josta siirtyi Vitória Guimarãesiin vuonna 1999. Vitóriaa hän edusti seuraavat neljä kautta ennen kuin siirtyi FC Portoon, jossa hän oli voittamassa mestarien liigaa.


title: Pedro Mendes

text: Kesällä 2004 Mendes siirtyi Englannin liigakentille Tottenham Hotspuriin. Siirtosummaksi muodostui kaksi miljoonaa puntaa. Tottenhamissa hän pelasi kahden vuoden aikana vain 30 ottelua, kunnes Tottenham koutsi Martin Jol antoi luvan lähteä.


title: Pedro Mendes

text: Tammikuun 2006 siirtoikkunan aikana Mendes siirtyi Portsmouthiin, jossa oli odotettavissa enemmän vastuuta. Mendes näytti kuuluvansa Portsmouthin miehistöön, kun portugalilainen iski kaksi maalia Manchester Cityn verkkoon.


title: Pedro Mendes

text: 23. elokuuta 2006 ottelussa Manchester Citya vastaan Ben Thatcher taklasi kammottavan näköisesti Mendesia päähän kyynärpäällään. Tuomari ei nähnyt tilannetta, mutta videokuvien perusteella Englannin jalkapalloliitto rankaisi Thatcheria usean ottelun pelikiellolla. Myöhemmin Mendes on sanonut taklauksen olleen pahinta mitä on tapahtunut hänen urallaan.


title: Pedro Mendes

text: Mendes siirtyi kesällä 2008 Portsmouthista skotlantilaiseen suurseura Glasgow Rangersiin kolmella miljoonalla punnalla.


title: Pedro Mendes

text: Portugalin maajoukkueessa Mendes debytoi 20. marraskuuta 2002 ystävyysottelussa Skotlantia vastaan. Mendes pelasi urallaan kaksitoista maaottelua.


title: Matty Pattison

text: Matthew "Matty" Pattison (s. 27. lokakuuta 1986 Johannesburg, Etelä-Afrikka) on eteläafrikkalainen jalkapalloilija, joka edustaa tällä hetkellä Malelodi Sundownsia. Pelipaikaltaan hän on keskikenttäpelaaja.


title: Matty Pattison

text: Pattison aloitti jalkapallon pelaamisen jo nuorena. Vuonna 1997 Pattisonin perhe muutti Englantiin. 14-vuotiaana Pattison liittyi Newcastle Unitedin nuorisoakatemiaan.


title: Matty Pattison

text: Elokuussa 2004 Pattison sai jo maistaa edustusjoukkueen makua, kun hän pelasi joukkueen mukana harjoitusottelun Celticia vastaan kauden 2004/05 kynnyksellä. Loukkaantuminen pilasi kuitenkin kauden.


title: Matty Pattison

text: Edustusjoukkuedebyyttinsä Valioliigassa Pattison teki 25. helmikuuta 2006, kun hän tuli vaihdosta kentälle ottelussa Evertonia vastaan. Ensimmäistä kertaa avauksessa Pattison oli samana vuonna ottelussa West Bromwichia vastaan.


title: Matty Pattison

text: Marraskuussa 2007 Pattison lainattiin Norwichiin. Siirto muuttui pysyväksi tammikuussa 2008.


title: Matty Pattison

text: Pattison jäi kiinni rattijuopumuksesta 19. maaliskuuta 2008. Poliisin pysäyttäessä Pattisonilla oli ollut yllään vain alushousut ja t-paita. Syyksi tähän oli kertonut herätessään luullut olleensa myöhässä harjoituksista.


title: Matty Pattison

text: 6. elokuuta 2009 Pattison siirtyi Etelä-Afrikan korkeimmalla pääsarjatasolla Premier Soccer Leaguessa pelaavaan Mamelodi Sundowns joukkueeseen.


title: Gilby

text: Gilby oli brittiläinen Formula 1 -talli, jonka perusti Sid Greene. Talli osallistui kausina – yhteensä kuuteen osakilpailuun (asiakastallina kausilla – ja ). Kaksi kertaa tallin kuljettaja Keith Greene selvitti karsinnan ja selvisi kerran kilpailussa maaliin saakka. Tämä tapahtui Gilbyn valmistajien debyyttikilpailussa, jossa Greene oli tuloksissa 15. sijalla. Gilbyn asiakastallin autolla ajanut Ian Raby pääsi kerran kilpailuun, mutta keskeytti.


title: Gilby

text: * Gilby oli muiden tallien asiakastalli.


title: Pierre Boulle

text: Pierre-François-Marie-Louis Boulle (20. helmikuuta 1912 – 30. tammikuuta 1994) oli ranskalainen kirjailija. Hänen tunnetuimpia romaanejaan ovat "Kwai-joen silta" (1952) ja "Apinoiden planeetta" (1963), jotka tunnetaan myös elokuvasovituksistaan.


title: Pierre Boulle

text: Avignonissa syntynyt Boulle opiskeli insinööriksi Pariisin École supérieure d'électricitéssa ja muutti vuonna 1938 Kaakkois-Aasiassa johtamaan kumiplantaasia lähellä Kuala Lumpuria. Toisen maailmansodan aikana hän toimi ranskalaisten vastarintaliikkeessä Kaakkois-Aasiassa, kunnes jäi vuonna 1943 kiinni ja joutui pakkotyöhön. Seuraavana vuonna, liittoutuneiden voiton lähestyessä, hänet järjestettiin pakoon. Melko pian sodan jälkeen Boulle palasi Ranskaan ja ryhtyi kirjailijaksi. Sota-ajan kokemukset näkyivät monissa hänen kirjoissaan.


title: Pierre Boulle

text: Koska "Kwai-joen sillan" elokuvasovituksen käsikirjoittajat Michael Wilson ja Carl Foreman olivat Hollywoodin mustalla listalla, elokuvan käsikirjoitus merkittiin Boullen nimiin. Siten hän päätyi saamaan Oscar-palkinnon vuonna 1958. Wilson ja Foreman puolestaan saivat palkintonsa vasta postuumisti 1980-luvulla.


title: Pierre Boulle

text: Boullen viimeiseksi teokseksi jäi vuonna 1992 julkaistu "A Nous Deux, Satan". Hän kuoli vaikeaan sairauteen tammikuussa 1994.


title: Brades

text: Brades on karibialaisen Montserratin epävirallinen pääkaupunki. Se sijaitsee saaren pohjoisosassa, ja asukasluku on noin 1 300. Virallinen pääkaupunki Plymouth tuhoutui ja evakuoitiin vuoden 1997 tulivuorenpurkauksessa. Sen jälkeen Bradesiin rakennettiin tilapäiset hallintorakennukset.


title: Heian-kyō

text: Heian-kyō (, kirjaimellisesti ’rauhan ja turvallisuuden pääkaupunki’) on Japanin Kioton kaupungin alkuperäinen nimi. Heian-kyō perustettiin vuonna 794, kun keisari Kanmu siirtyi sinne aiemmasta pääkaupungista Nagaoka-kyōsta. Muodollisesti se pysyi Japanin pääkaupunkina yli tuhannen vuoden ajan vuoteen 1869 saakka, kunnes keisari siirtyi Tokioon – lukuun ottamatta lyhyttä ajanjaksoa vuonna 1180, kun pääkaupunki oli Fukuhara-kyōssa. Kirjaimellisesti pääkaupunkia merkitsevää nimeä ”Kioto” ("Kyōto") kaupungista alettiin käyttää vasta 1000-luvun loppupuolella.


title: Heian-kyō

text: Pääkaupungin siirtoa ehdotti Wake no Kiyomaro. Maan pääkaupunki oli aiemmin vaihtunut usein, ja Heian-kyōta edeltänyt pääkaupunki Nagaoka-kyō kärsi epävakaasta poliittisesta tilanteesta. Uuden pääkaupungin suunnittelu aloitettiin vuoden 793 alussa, ja keisari muutti sinne jo seuraavan vuoden syksyllä. Heian-kyō rakennettiin Kiinan Tang-dynastian pääkaupungin Chang’anin mallin mukaan ruutukaavaan, joka oli pohjois–eteläsuunnassa 5,32 kilometrin pituinen ja itä–länsisuunnassa 4,57 kilometrin levyinen. Vuoret ympäröivät Katsura- ja Kamojokien väliin rakennettua kaupunkia kolmelta suunnalta. Kaupungin pohjoisosan keskelle rakennettiin keisarillinen palatsi ("Daidairi"), ja sille johtava pohjois–eteläsuuntainen suurkatu "Suzaku-ōji" jakoi kaupungin palatsista katsottuna oikeaan eli läntiseen ("ukyō") ja vasempaan eli itäiseen ("sakyō") osaan. Kaupungin eteläporteille rakennettiin kaksi buddhalaista temppeliä sen suojelemiseksi, läntinen Sai-ji ja itäinen Tō-ji.


title: Heian-kyō

text: Kaupunki kehittyi lähinnä idässä Kamojoen varrella, ja "ukyōn" alue jäi pitkään rakentamatta. Kaupunkia tuhosivat myös lukuisat tulipalot ja erityisen pahasti 1400-luvun Ōnin-sota. Myöhemmin sen suunnitteluun vaikuttivat merkittävissä määrin vasta Toyotomi Hideyoshin toteuttamat uudelleenrakennustyöt.


title: Kia Asamiya

text: Kia Asamiya (; s. 28. tammikuuta 1963), oikealta nimeltään Michitaka Kikuchi (菊地 道隆), on japanilainen anime- ja mangataiteilija. Hän on tullut tunnetuksi muiden muassa sarjoillaan "Nadesico", "Silent Möbius", "Dark Angel" ja "Steam Detectives".


title: Heijō-kyō

text: Heijō-kyō (, myös "Heizei-kyō" tai "Nara no miyako") oli Japanin pääkaupunki Nara-kaudella vuosina 710–784. Se sijaitsi nykyisen Naran kaupungin länsipuolella, ja on arveltu, että sen nimen muodostavat kirjoitusmerkit saatettiin tuolloin lukea ”Nara”. Pääkaupunki siirrettiin paikalle Fujiwara-kyōsta Naran eteläpuolelta. Heijō-kyō käsitti noin 2 500 hehtaarin laajuisen alueen ja siellä arvellaan olleen noin 100 000 asukasta.


title: Heijō-kyō

text: Nara-kausi merkitsi vilkasta kulttuurivaihtoa muiden Itä-Aasian maiden kanssa ja kiinalaisen hallinto- ja lakijärjestelmän ("ritsuryō") omaksumista. Myös uusi pääkaupunki suunniteltiin kiinalaisen fengshui-opin mukaan ruutukaavaan. Kiinalaisista kaupungeista poiketen sitä ei kuitenkaan ympäröity muurein. Keisarillinen Heijō-palatsi sijaitsi suorakulmion muotoisen kaupungin pohjoisosassa pohjois-eteläsuuntaisen valtakadun päätepisteenä. Siihen kuului poliittisten ja uskonnollisten seremonioiden hoitoon tarkoitettuja rakennuksia ja keisarillinen residenssi. Aiemman Fujiwara-palatsin rakennukset purettiin ja rakennusmateriaali siirrettiin Heijō-kyōhon uuden kaupungin käyttöön. Palatsin eteläpuolelle nousi aatelisten asuinalue. Heijō-kyō oli huomattavasti suurempi kuin aiemmat pääkaupungit ja sen reunoille rakennettiin useita isoja buddhalaisia temppeleitä, kuten Tōdai-ji vuonna 745. Kaupunkiin perustettiin myös itäinen ja läntinen markkina-alue. Se sijaitsi uuden kansallisen tieverkon keskiössä.


title: Heijō-kyō

text: Heijō-kyō oli pysyvämpi pääkaupunki kuin monet aiemmat esihistoriallisen ajan lyhytaikaiset pääkaupungit. Silti senkin pääkaupunkiasema katkesi väliaikaisesti, kun keisari Shōmu pakeni aatelin keskinäisiä taisteluja Kuniin ja Naniwaan. Pääkaupunkia päätettiin siirtää jälleen vuonna 784 Nagaoka-kyōhon; siirron syyksi on epäilty buddhalaisten temppelien liian suureksi kasvanutta vaikutusvaltaa. Tämäkin pääkaupunki jäi lyhytikäiseksi, kunnes hovi siirtyi vuonna 794 Heian-kyōhon eli nykyiseen Kiotoon.


title: Heijō-kyō

text: Entisen Heijō-palatsin jäänteet on otettu Unescon maailmanperintöluetteloon osana kohdetta ”muinaisen Naran historialliset monumentit”. Osia palatsista on rekonstruoitu.


title: Fytonomi

text: Fytonomi on luontaistuotealalla käytetty ammattinimike ravintolisä- ja rohdosasiantuntijoille. Provita Oy järjestää Suomessa fytonomi-koulutusta. Fytonomi ei ole nimikkeenä kuitenkaan suojattu eli sitä voi käyttää riippumatta siitä onko käynyt Fytonomi-koulutuksen.


title: Fytonomi

text: Vuonna 2007 Fytonomi-koulutuksesta oli valmistunut hieman yli 200 henkilöä ja heitä edustava yhdistys on Fytonomit ry.


title: Fytonomi

text: Provita Oy vastaa Suomessa terveystuotealalla toimivien ja alalle aikovien perus- ja jatkokoulutuksesta. Fytonomiksi on voinut opiskella vuodesta 1992 Helsingin Yliopiston koulutus- ja kehittämiskeskus Palmenian järjestämillä noin 8kk (18ov / 27op) kestävillä kursseilla. Vuodesta 2003 myös Laurea ammattikorkeakoulu on tarjonnut mahdollisuuden erikoistua Fytonomiksi. Pääsyvaatimuksena on hyväksytty luontaistuoteneuvojan koulutus ja vähintään yhden vuoden työkokemus luontaistuotealalta.


title: Fytonomi

text: Fytonomit ry:n mukaan Fytonomi-koulutuksen ""tavoitteena on kouluttaa luontaistuotealalle työntekijöitä, joilla on tarjota asiakkaille tietoa sovellettuna käytännön tilanteisiin ja näin auttaa asiakasta perehtymään itsehoidon mahdollisuuksiin. Koulutus antaa laajat tiedot eri ravintoaineiden ja rohdosten vaikutuksista ja niiden oikeasta käytöstä terveydenhoidossa."" Suomen Terveystuotekauppiaiden Liiton ja Fytonomi ry:n mukaan fytonomikoulutuksen vaatimisella työntekijöiltä on tarkoitus lisätä alan organisoitumista ja siten vähentää alan pahimpia lieveilmiöitä.


title: Anselmo Duarte

text: Anselmo Duarte (21. huhtikuuta 1920 – 7. marraskuuta 2009) oli brasilialainen elokuvaohjaaja, -käsikirjoittaja ja -näyttelijä.


title: Anselmo Duarte

text: Duarte saavutti huomattavaa kansainvälistä mainetta elokuvallaan "Lupaus" ("O pagador de promessas", 1962), joka voitti Kultaisen palmun ja tuomariston erikoispalkinnon Cannesin elokuvajuhlilla Ranskassa. Elokuva sai myös Oscar-ehdokkuuden.


title: Anselmo Duarte

text: Duarte työsti myös muita merkittäviä elokuvia, kuten "Vereda de Salvaçãon" (1964), joka oli Kultainen karhu -ehdokkaana Berliinin elokuvajuhlilla vuonna 1965.


title: Anselmo Duarte

text: Duarte oli tuomariston jäsenenä Cannesin elokuvajuhlilla 1971.


title: Suzakumon

text: Suzakumon () oli Japanin muinaisten pääkaupunkien kuten Nara-kauden Heijō-kyōn ja Heian-kauden Heian-kyōn (eli nykyisen Kioton) keisarillisten palatsien eteläpuolinen pääportti. Se oli palatsien porteista kaikkein tärkein.


title: Suzakumon

text: Heijō-kyōn Suzakumon sijaitsi kaupungin 75 metriä leveän ja 4 kilometriä pitkän pääkadun pohjoispäässä. Paitsi että portti oli merkki keisarin vallasta ja toimi vartioituna sisäänpääsytienä palatsiin, sillä oli erilaisia funktioita: sen edessä otettiin vastaan ulkomaisia lähetystöjä, järjestettiin "utagaki"-juhlia ja keisari laskeutui uutenavuotena portille juhlistamaan vuoden vaihtumista. Heijō-kyōn Suzakumonista rakennettiin kopio alkuperäiselle paikalle vuosina 1991–1998 kaupungin 1300-vuotisjuhlallisuuksien kunniaksi. Portin arkkitehtuurista ei ole jäänyt jäljelle dokumentteja, joten se jouduttiin rakentamaan muun muassa arkeologisia tutkimuksia apuna käyttäen.


title: Pringle of Scotland

text: Pringle Of Scotland on brittiläinen korkealaatuisten kalliimman hintaluokan vaatteiden valmistaja.


title: Pringle of Scotland

text: Robert Pringle, George Waldies ja Peter Wilson perustivat yhtiön Skotlannissa vuonna 1815, uusi yhtiö nimettiin perustajiensa mukaan Waldie, Pringle & Wilsoniksi.


title: Pringle of Scotland

text: Pringle Of Scotland


title: Ephraim Kishon

text: Ephraim Kishon (; 23. elokuuta 1924 – 29. tammikuuta 2005) oli israelilainen elokuvaohjaaja, satiristi ja käsikirjoittaja.


title: Ephraim Kishon

text: Kishon syntyi Budapestissa, Unkarissa keskiluokan juutalaiseen perheeseen. Hänen oikea nimensä oli Ferenc Hoffmann. Selvittyään holokaustista hän muutti vuonna 1949 Israeliin, jossa hän ryhtyi jo pian hepreankieliseksi kolumnistiksi.


title: Ephraim Kishon

text: Kishonin kirjoituksia on käännetty kymmenille kielille. Kirjailija Friedrich Torberg käänsi hänen töitään saksaksi kuolemaansa (1979) saakka.


title: Ephraim Kishon

text: Kishonin elokuvien joukossa on "Sallah Shabati" (1964). Ohjaaja voitti Golden Globen vuonna 1972 ja oli vuosina 1964 ja 1972 kahdesti ehdolla Oscar-palkinnon saajaksi. Hänelle myönnettiin maaliskuussa 2002 Israel-palkinto.


title: Ephraim Kishon

text: Kishon harrasti nuoruudestaan saakka shakkia. Hän muutti vuonna 1981 osa-aikaisesti Sveitsiin, jossa hän kuoli 80-vuotiaana.


title: Sergei Bondartšuk

text: Sergei Fjodorovitš Bondartšuk (; 25. syyskuuta 1920 – 20. lokakuuta 1994) oli venäläinen elokuvaohjaaja, -käsikirjoittaja ja -näyttelijä. Hänen Leo Tolstoin romaaniin perustuva elokuvansa "Sota ja rauha" (1968) voitti parhaan vieraskielisen elokuvan Oscar-palkinnon.


title: Sergei Bondartšuk

text: Bondartšukin muiden elokuvien joukossa on "Waterloo" (1970). Ohjaaja oli Sosialistisen työn sankari, Stalin-palkittu ja Neuvostoliiton kansantaitelija. Hän istui Cannesin ja Venetsian elokuvajuhlien tuomaristossa.


title: Sergei Bondartšuk

text: Bondartšuk kuoli sydänkohtaukseen 74-vuotiaana ja tuli haudatuksi Novodevitšin hautausmaalle. Näyttelijä Natalja Bondartšuk on Sergei Bondartšukin ja Inna Makarovan tytär.


title: Inna Makarova

text: Inna Vladimirovna Makarova (; s. 28. heinäkuuta 1928) on venäläinen näyttelijä. Hän valmistui Gerasimovin elokuvainstituutista Moskovassa ja aloitti uransa teatterissa.


title: Inna Makarova

text: Makarova voitti jo vuonna 1949 Stalin-palkinnon. Vuonna 1985 hänelle myönnettiin lisäksi Neuvostoliiton kansantaiteilijan arvo.


title: Inna Makarova

text: Näyttelijä Natalja Bondartšuk on Inna Makarovan ja elokuvaohjaaja Sergei Bondartšukin tytär.


title: Natalja Bondartšuk

text: Natalja Sergejevna Bondartšuk (; s. 10. toukokuuta 1950) on venäläinen näyttelijä ja elokuvaohjaaja, joka muistetaan muun muassa Harin roolista Andrei Tarkovskin "Solariksessa" (1972).


title: Natalja Bondartšuk

text: Bondartšuk syntyi Moskovassa elokuvaohjaaja Sergei Bondartšukin ja näyttelijä Inna Makarovan tyttärenä. Hän opiskeli Gerasimovin elokuvainstituutissa ja teki elokuvadebyyttinsä vuonna 1969.


title: Natalja Bondartšuk

text: Bondartšukin ensimmäinen ohjaus on vuodelta 1982.


title: Maximilian zu Wied-Neuwied

text: Maximilian Alexander Philipp zu Wied-Neuwied (23. syyskuuta 1782 Neuwied – 3. helmikuuta 1867 Neuwied) oli saksalainen prinssi, tutkimusmatkailija, kansatieteilijä ja luonnontieteilijä.


title: Maximilian zu Wied-Neuwied

text: Wied oli prinssi Johann Friedrich Alexander zu Wied-Neuwiedin (1741–1809) ja kreivitär Louise Wilhelmine Sayn-Wittgenstein-Berleburg (1747–1823) toinen poika. Valistuksen ajan lopun Euroopassa syntyneenä hänestä tuli aikansa kahden johtavan persoonan ystävä: Johann Friedrich Blumenbachin, huomattavan vertailevan antropologin, jonka alaisuudessa hän opiskeli biologisia tieteitä Göttingenin yliopistossa 1811–1812, sekä Alexander von Humboldtin, joka työskenteli Maximilianin ohjaajana. Napoleonin sodan aikana hän liittyi Preussin armeijaan 1802, kohoten arvossa kenraalimajuriksi. Hän vetäytyi armeijan palveluksesta vuonna 1815.


title: Maximilian zu Wied-Neuwied

text: Wied johti tutkimusmatkan Kaakkois-Brasiliaan 1815–1817 ja matkalta palattuaan kirjoitti teokset "Reise nach Brasilien" (1820–1821) ja "Beiträge zur Naturgeschichte von Brasilien" (1825–1833). 1832–1834 hän matkusti Pohjois-Amerikassa. Sairastuttuaan vaikeasti hän joutui viettämään talven 1832–1833 New Harmonyssa Indianassa, missä hän tutustui Thomas Sayhin ja Charles Alexandre Lesueuriin. Keväällä hän matkusti Great Plainsin alueelle mukanaan sveitsiläinen taidemaalari Karl Bodmer, jonka kanssa he kulkivat ylös Missouria. Matkalta palattuaan hän kirjoitti teoksen "Reise in das Innere Nord-Amerikas" (1840). Matkoillaan hän tutki intiaaniheimojen, kuten mandanien ja hidatsojen, kulttuuria samoin kuin alueiden kasvistoa ja eläimistöä. Hän matkusti myös Hondurasissa.


title: Maximilian zu Wied-Neuwied

text: Maximilian kuvaili ja nimesi tieteelle lukuisia uusia kasvi- ja eläinlajeja, linnuista muun muassa keltajalkatinamin ("Crypturellus noctivagus"). Hänen kunniakseen on nimetty parananaratti ("Pionus maximiliani"), oliiviselkätapakulo ("Melanopareia maximiliani") ja isosysisirkkunen ("Oryzoborus maximiliani").


title: Pinta (geometria)

text: Olkoon formula_1 topologinen avaruus. Tällöin joukon formula_2 pinta on mikä tahansa jatkuva kuvaus formula_3, missä joukko formula_4 on yhtenäinen.


title: Pinta (geometria)

text: Kuvauksen formula_5 kuvajoukkoa formula_6 kutsutaan pinnan formula_5 kuvaajaksi. Usein tosin pinnan kuvaajaa kutsutaan lyhyesti vain pinnaksi.


title: Pinta (geometria)

text: Euklidisen avaruuden formula_8 pintoja kutsutaan yleensä parametrisoiduiksi pinnoiksi. Nimitys juontuu siitä, että voimme aina kirjoittaa pinnan formula_10 kaavan jatkuvien funktioiden formula_11 avulla siten, että pisteessä formula_12 pinnan formula_5 kaava


Pinta (geometria)


title: Pinta (geometria)

text: Funktioita formula_15 kutsutaan pinnan formula_5 koordinaattifunktioiksi.


title: Pinta (geometria)

text: Oletetaan, että formula_10 on pinta ja että sen koordinaattifunktioiden formula_15 osittaisderivaatat ovat olemassa ja jatkuvia (ts. ne koordinaattifunktiot ovat jatkuvasti derivoituvia). Määrittelemme, että pinnan formula_5 osittaisderivaatat pisteessä formula_20 ovat funktiot formula_21,


title: Pinta (geometria)

text: Näiden osittaisderivaattojen avulla voimme määritellä pinnan formula_5 derivaatan. Pinnan formula_5 derivaattafunktio on funktio formula_26,


title: Pinta (geometria)

text: Derivaattafunktion kaavaa formula_28 kutsumme lyhyesti derivaataksi pisteessä formula_29. Lisäksi sanomme, että pinta on derivoituva jos sillä on olemassa derivaattafunktio (eli derivaatta jokaisessa D:n pisteessä).


title: Pinta (geometria)

text: Pinnan derivaatan hyöty näkyy esimerkiksi siinä, että jos formula_30, niin lineaarinen funktio formula_31,


title: Pinta (geometria)

text: on likimääräisesti sama kuin itse pinta formula_5 pisteen formula_34 läheisyydessä. Funktiota formula_35 kutsutaan pinnan formula_5 tangenttitasoksi pisteessä formula_34.


title: Pinta (geometria)

text: formula_38:n pintojen tärkeä sovellus on ns. pintaintegraali.


title: Pintaintegraali

text: Pintaintegraalilla tarkoitetaan funktion integroimista yli pinnan. Se on määritelty vain formula_1:n pinnoille.


title: Pintaintegraali

text: Olkoon formula_2 yhtenäinen ja formula_3 eräs formula_1:n derivoituva pinta. Olkoon formula_5 joukko siten, että pinnan formula_6 kuvaaja formula_7. Olkoon nyt funktio formula_8 sellainen, että funktio formula_9,


Pintaintegraali


title: Pintaintegraali

text: on integroituva yli joukon D. (huomaa, että koska formula_6 on formula_1:n pinta, niin sen osittaisderivaattojen kaavat ovat formula_1:n vektoreita ja siis ristitulo voidaan määritellä niille). Nyt funktion formula_14 pintaintegraali yli pinnan formula_6 on luku


title: Pintaintegraali

text: Jos valitsemme nyt funktioksi formula_17, niin pintaintegraali antaa pinnan formula_6 kuvaajan pinta-alan. Saamme siis pinnan formula_6 kuvaajan pinta-alaksi kaavan


title: Pintaintegraali

text: Esimerkiksi voimme laskea kolmiulotteisen r-säteisen pallon kuoren pinta-alan tällä kaavalla. Määritellään pinta formula_21,


title: Pintaintegraali

text: Huomataan, että pinnan formula_6 kuvaaja on r-säteisen origokeskisen pallon ylempi kupu. Näin ollen koko pallon kuoren pinta-ala saadaan pinnan formula_6 kaksinkertaisesta pinta-alasta. Lasketaan nyt pinnan osittaisderivaatat:


title: Pintaintegraali

text: Näiden vektoreiden ristituloksi saadaan vektori:


title: Pintaintegraali

text: ja edelleen sen normiksi


title: Pintaintegraali

text: Näin ollen


title: Pintaintegraali

text: (lopun integroinneissa käytetään apuna tasa-arvokäyrien teoriaa).


title: Pintaintegraali

text: Määrittelemme lisäksi toisenlaisen integraalin, jota kutsutaan kirjallisuudessa vuopintaintegraaliksi tai usein vain lyhyesti vuoksi. Olkoon pinta formula_6 ja joukko formula_5 kuten edellä määriteltiin. Olkoon nyt funktio formula_35 sellainen, että funktio formula_36,


title: Pintaintegraali

text: on integroituva yli joukon D. Nyt funktion formula_38 vuopintaintegraali eli vuo läpi pinnan formula_6 on luku


title: Pintaintegraali

text: Vuopintaintegraaliin liittyy tärkeä ns. divergenssilause, jonka mukaan jos formula_41 on avoin niin, että sen sulkeuma on kompakti, formula_42, missä formula_5 on avoin ja formula_3 on formula_1:n derivoituva pinta siten, että sen kuvaaja on joukon formula_46 reuna formula_47, niin derivoituvan funktion formula_35 vuo


title: Jacques Lefèvre

text: Jacques Lefèvre (s. 1. helmikuuta 1928) on ranskalainen entinen miekkailija, hänen aseenaan oli säilä.


title: Jacques Lefèvre

text: Lefevre oli mukana pronssia voittaneessa Ranskan joukkueessa Helsingin olympiakisoissa 1952. Hänen lisäkseen Ranskan joukkueeseen kuuluivat Jean Laroyenne, Maurice Piot, Jean Levavasseur, Bernard Morel ja Jean-François Tournon. Hän oli mukana Ranskan miehistössä myös Tokion olympialaisissa 1964, jolloin se sijoittui seitsemänneksi.


title: Jakob Piil

text: Jakob Storm Piil (s. 3. syyskuuta 1973 Odense) on entinen tanskalainen maantiepyöräilijä. Hän oli aggressiivinen yleisajaja, jolla oli taito huomata ratkaisevat irtiottoyritykset ja olla niissä mukana. Hän on entisen tanskalaisen ammattilaispyöräilijän Jørgen V. Pedersenin serkku.


title: Jakob Piil

text: Piil aloitti pyöräilyuransa ratapyöräilijänä ja kilpaili ratapyöräilyn erikoislajissa kuuden päivän kisoissa. Vuonna 1997 hän teki sopimuksen ammattilaistalli RDM:n kanssa. Ensimmäisen vuoden aikana hän sijoittui vain muutaman kerran kilpailun lopputuloksissa kymmenen parhaan joukkoon. Kaudet 1998–1999 hän ajoi tanskalaisessa Team Acceptcard -tallissa. Heti vuonna 1998 hän saavutti ensimmäisen voiton GP Skive -kilpailussa. Vuodesta 1999 muodostui Piilin kansainvälisen läpimurron kausi ja hän saavutti useita hyviä tuloksia. Vuonna 2000 hän siirtyi silloiseen "Team Memory Card - Jack & Jones" (nyk. Team CSC) -talliin.


title: Jakob Piil

text: Piilin ensimmäinen vuosi CSC:ssä ei ollut erityisen menestyksekäs. Juuri ennen Milano–San Remo-kilpailua hän kolaroi auton kanssa ja toipuminen kesti neljä kuukautta. Vuosi 2001 oli parempi, hän voitti Rauhanajon ja sijoittui toiseksi Ranskan ympäriajon 17. etapilla. Viisi kilometriä ennen maalia 16 ajajan ryhmä irtautui pääjoukosta ja Piil oli yksi ryhmän kolmesta ajajasta, joiden onnistui pitää pääjoukko takanaan. Loppukirissä hän kuitenkin hävisi Serge Baguetille. Vuonna 2002 Piil voitti Pariisi–Tours-kilpailun sekä Tanskan ympäriajon. Hän oli myös jälleen mukana taistelemassa etappivoitosta Ranskan ympäriajossa. 18. etapilla Piil oli suotuisassa asemassa loppukiritaistelussa, mutta hänen jalkansa lipesi varvaskoukusta vain 250 metriä ennen maalia ja hän sijoittui lopulta kolmanneksi.


title: Jakob Piil

text:
Vuoden 2003 Ranskan ympäriajossa Piil viimein sai tavoittelemansa etappivoiton. 219 kilometrin mittaisen 10. etapin lopussa Piil oli mukana 9 ajajan irtiotossa, joka päättyi kaksintaisteluun Piilin ja Fabio Sacchin välillä. Ajajien lähestyessä maaliviivaa he kättelivät rehdin loppukirin merkiksi ja Sacchi avasi kirin Piilin seuratessa. Piil käytti takaa-ajoasemansa hyödykseen ja ohitti Sacchin vain hetkeä ennen maaliviivaa. Vuoden 2004 ympäriajossa Piil yritti jälleen etappivoittoa, mutta ei onnistunut. Sen sijaan hänet palkittiin kilpailun aggressiivisimpana ajajana. Suurimman osan vuotta 2005 Piil kärsi loukkaantumisista eikä osallistunut Ranskan ympäriajoon. Sen sijaan hän kilpaili Espanjan ympäriajossa ja jälleen kerran osoitti kykynsä hyökkäävänä ajajana, ennen kuin joutui keskeyttämään kilpailun. Hän kuitenkin toipui syksyn maailmanmestaruuskilpailuihin ja sijoittui maantieajossa kuudenneksi.
Kaudella 2006 Piil ei kilpaillut yhdessäkään kolmesta suuresta ympäriajosta. Pian sen jälkeen kun häntä ei valittu CSC:n joukkueeseen Espanjan ympäriajoon Piil allekirjoitti sopimuksen T-Mobile Teamin kanssa. Piil lopetti uransa kauden 2007 jälkeen.


title: Hiihtomuseo

text: Hiihtomuseo on Lahden kaupunginmuseon ylläpitämä hiihto- ja talviurheiluaiheinen museo Lahden urheilukeskuksessa Salpausselän hyppyrimäkien juurella. Lahden kaupunki otti museon hoitoonsa vuonna 1974. Tämä Lahden kaupunginmuseoon kuuluva erikoismuseo avattiin remontoituna kesällä 2017.


title: Hiihtomuseo

text: Hiihtomuseotoiminta Lahdessa käynnistyi vuonna 1959, kun Lahden Hiihtoseuran veteraaniosasto avasi näyttelyn Hiihtoseuran vanhassa saunassa. Arkkitehti Esko Hämäläisen suunnittelema museorakennus avattiin marraskuussa 1989. Vuonna 2000 valmistui rakennuksen nykyinen uudistettu vinoseinäinen julkisivu, jonka suunnitteli arkkitehti Pekka Salminen.


title: Hiihtomuseo

text: Museon perusnäyttely "Hiihdon henkeä" kertoo suomalaisesta hiihdon historiasta. Näyttely valottaa Salpausselän kisat -tapahtuman historiaa ja välinekehitystä. Perinteisempien hiihtolajien lisäksi vaihtuvissa ja erikoisnäyttelyissä on esitelty muun muassa alppilajeja, naisten kilpahiihdon ja mäkihyppy historiaa sekä suksen valmistuksen ja muotoilun historiaa. Hiihtomuseossa on myös toimintaosasto, jossa voi kokeilla mäkihyppysimulaattoria, ampumahiihtoa infrapuna-aseella sekä Aikalatu multimedia aikajanatietopankkia.


title: Aapeli Hautanen

text: Abel Evert ("Aapeli" Eevertti) Hautanen (9. syyskuuta 1899 Jalasjärvi, Suomen suuriruhtinaskunta – 1984 Jalasjärvi, Suomi) oli suomalainen mestaripelimanni, 1- ja 2-rivisen harmonikan soittaja, pienviljelijä ja suutari. Hänen soittotyyliään on pidetty eteläpohjalaisen vähärivisten harmonikkojen soiton esikuvana.


title: Aapeli Hautanen

text: Hautanen sai 10-vuotiaana huuliharpun ja ensimmäisen harmonikkansa 14-vuotiaana. Jo nuoruusvuosina hän soitti 1- ja 2-rivistä harmonikkaa tansseissa ja häissä. Hautanen lopetti soittamisen 1920-luvulla monirivisten harmonikkojen vallatessa alaa kolmeksikymmeneksi vuodeksi.


title: Aapeli Hautanen

text: 1950-luvulla Hautanen aloitti soittamisen uudelleen ja hänen vanhahtava ja laaja ohjelmistonsa tyylikkääksi kuvatun soittotavan myötä herättivät runsaasti kiinnostusta. Hänen soittotyyliään on tallennettu ja tutkittu 1960-luvulta lähtien ja se on ollut esikuvana monille vähärivisten harmonikkojen soittajille, kuten Teppo Välimäelle. Hänen soittotyylinsä mainitaan jopa yleisesti ottaen eteläpohjalaisen vähärivisoiton esikuvana.Hautanen kommentoi saavutuksiaan itse muun muassa seuraavasti 73-vuotiaana:


title: Aapeli Hautanen

text:
Haastattelija: ""No mites, te ootte siis mestaripelimanni, miten tällasen tittelin saa?""
Hautanen: ""No ku ottaa tällaasen huonon haitarin ja menee Helsinkiin ja pelaa siel.""
Haastattelija: ""Niin yksinkertastako se…?""
Hautanen: ""Joo joo. Sitte annetaan ensipalkinto.""


title: Isosysisirkkunen

text: Isosysisirkkunen ("Sporophila maximiliani") on eteläamerikkalainen tangara. Se on nimetty Maximilian zu Wied-Neuwiedin kunniaksi.


title: Isosysisirkkunen

text: Linnun pituus on noin 15 cm. Koiras on musta, sillä on pitkähkö pyrstö ja korkea, vaalea siemensyöjän nokka. Siivellä on valkoinen kuvio. Naaras ja nuori lintu ovat ruskehtavia.


title: Isosysisirkkunen

text: Isosysisirkkunen elää paikoitellen Etelä-Amerikassa. Sen tyypillisiä elinympäristöjä ovat soistuneet pensaikkoalueet, suot ja sademetsä. Ravinnokseen se syö siemeniä.


title: Isosysisirkkunen

text: Laiton pyynti häkkilinnuksi Brasiliassa on saanut kannan taantumaan uhanalaisuuden partaalle. Lisäksi sademetsien hakkuut vähentävät lajin elinalueita.


title: Isosysisirkkunen

text: Naaras munii tavallisesti 2 munaa, joita se hautoo noin 18 päivää. Poikaset lähtevät pesästä noin 3-viikkoisina.


title: Lathenin maglev-turma

text: Lathenin maglev-turma tapahtui 22. syyskuuta 2006 Transrapidin testiradalla lähellä Lathenin kaupunkia Saksan Alankomaiden vastaisen rajan tuntumassa. Turmassa kuoli 23 henkilöä, ja se oli ensimmäinen maglev-junalle sattunut vakava onnettomuus.


title: Lathenin maglev-turma

text: Turma tapahtui, kun noin 200 kilometriä tunnissa kulkenut juna törmäsi kello puoli kymmenen aikaan aamulla radalla olleeseen huoltovaunuun. Maglev suistui osittain radalta, ja sen osia levisi noin 400 metrin pituiselle matkalle. Junan kyydissä oli Transrapidin, RWE-sähköyhtiön sekä erään sairaanhoitoyrityksen työntekijöitä. Heistä 23 kuoli ja kymmenen loukkaantui vakavasti. Huoltovaunussa olleet kaksi henkilöä selviytyivät hengissä.


title: Mikrosatelliitti (biologia)

text: Mikrosatelliitti eli SSR- tai STR-markkeri ("simple sequence repeat", "short tandem repeat") on DNA-alue (lokus), joka koostuu muutaman emäsparin aiheen toistoista. Tyypillinen dinukleotiditoistoista koostuva mikrosatelliitti on esimerkiksi CACACACACACACA eli (CA). Genomissa esiintyessään mikrosatelliittien pituus, so. toistojen lukumäärä, vaihtelee yksilöiden välillä ja niitä voidaan käyttää tehokkaina merkkiominaisuuksina populaatiogeneettisissä tutkimuksissa, rikostutkinnassa, isyystestauksessa ja geenikartoituksessa.


title: Mikrosatelliitti (biologia)

text: Mikrosatelliittien käyttökelpoisuutta vahvistaa se että ne ovat yhtäältä tyypillisesti luonnonvalinnan kannalta neutraaleja ja toisaalta periytymiseltään kodominantteja. Mikrosatelliittien runsaan vaihtelevuuden takia ne ovat erittäin tehokkaita yksilöiden erottelussa "geneettisinä sormenjälkinä" ("genetic fingerprints"): jo muutamalla merkkigeenillä voidaan luotettavasti tunnistaa yksilöitä ja varmistaa sukulaisuussuhteita. Mikrosatelliitteja on genomissa tuhansittain.


title: Mikrosatelliitti (biologia)

text: Mikrosatelliittimarkkerit jaotellaan toistojakson pituuden perusteella, mono- di- tri- ja tetranukleotidimarkkereihin, joissa toistojakson pituus on joko yksi, kaksi, kolme tai neljä emästä. Mikrosatelliittilokuksen eri alleelit puolestaan eroavat toisistaan perättäisten toistojaksojen kappalemäärän perusteella. Toistojen määrä vaihtelee yleensä kymmenen ja sadan välillä.


title: First Racing

text: First Racing eli FIRST oli italialainen Formula 1 -talli, joka ei kuitenkaan päässyt osallistumaan yhteenkään osakilpailuun. Richard Divila suunnitteli tallille auton kaudeksi , mutta se ei läpäissyt FIAn kolaritestejä, eikä näin ollen saanut lupaa osallistua kauden avauskilpailuunkaan.


title: First Racing

text: F1-sarjassa FIRSTillä olisi ajanut italialaiskuljettaja Gabriele Tarquini ja moottorina autossa oli Juddin valmistama V8. Life-talli käytti FIRSTin valmistamaa runkoa omassa L190-autossaan kaudella .


title: First Racing

text: FIRST osallistui Formula 3000 -sarjaan kausina 1987–1991.


title: Cristina Sánchez

text: Cristina Sánchez de Pablos (s. 20. helmikuuta 1972 Madrid) on espanjalainen härkätaistelija. Hän debytoi Madridissa 13. helmikuuta 1993 ja saavutti myös kansainvälistä mainetta ennen vetäytymistään vuonna 1999.


title: Kiyohiko Azuma

text: Kiyohiko Azuma (; s. 27. toukokuuta 1968) on japanilainen mangaka. Hänet tunnetaan muun muassa alun perin vuosina 1999–2002 julkaistusta "Azumanga Daioh" -sarjasta.


title: Kiyohiko Azuma

text: Azuma syntyi Takasagossa, Hyōgon prefektuurissa, ja tuli uransa alkuvaiheessa tunnetuksi hentaista. Vuodesta 2003 hän on työstänyt uutta sarjaansa Yotsuba&!a.


title: Frank Chapman

text: Frank Michler Chapman (12. kesäkuuta 1864 West Englewood, New Jersey – 15. marraskuuta 1945 New York) oli yhdysvaltalainen lintutieteilijä.


title: Frank Chapman

text: Frank Chapmanin vanhemmat olivat lakimies Lebbeus Chapman Jr. ja Mary Augusta Parkhurst. Hän kävi Englewood Academya ja valmistui sieltä 16-vuotiaana. Hän liittyi American Exchange National Bank of New Yorkin henkilökuntaan 1880 ja erosi pankista 1886. Vuonna 1888 hän pääsi Joel Asaph Allenin apulaiseksi American Museum of Natural Historyyn New Yorkissa ja sai palkkaa 50 dollaria kuukaudessa. 1901 hänestä tuli museon nisäkäs- ja lintuosaston apulaisintendentti ja 1908 lintuosaston intendentti. 1920 hänet nimitettiin uuden lintuosaston johtajaksi, josta virasta hän jäi eläkkeelle 1942 palveltuaan museossa 54 vuotta.


title: Frank Chapman

text: Vuonna 1898 hän avioitui Fanny Bates Emburyn kanssa. Heille syntyi vuonna 1900 yksi lapsi, Frank Chapman Jr.


title: Frank Chapman

text: Brown University promovoi Chapmanin tohtoriksi 1913. Ensimmäisen maailmansodan aikana Chapman toimi Amerikan Punaisen ristin julkaisupäällikkönä. Kuuluisa joululintulaskenta (Christmas Bird Count) oli alun perin Chapmanin ideoima. Hän toimi American Ornithologists' Unionin puheenjohtajana ja hänet äänestettiin Kansallisen tiedeakatemian jäseneksi vuonna 1921.


title: Frank Chapman

text: Chapman nimesi lukuisia uusia lintulajeja ja alalajeja, muun muassa baudovuortentinamin ("Crypturellus kerriae") ja juovatinamin ("Crypturellus casiquiare"). Hänen kunniakseen on nimetty silkkikiitäjä ("Chaetura chapmani") ja rusosiipinapsija ("Phylloscartes chapmani").


title: Frank Chapman

text: Chapman on haudattu Brooksiden hautausmaalle kotikaupunkiinsa Englewoodiin.


title: Kaksinveto

text: Kaksinveto tai moniveto tarkoittaa veturien kytkemistä peräkkäin raskaan junan eteen.


title: Kaksinveto

text: Kaksinvetoa käytettiin alun perin silloin, kun yhden veturin teho ei riittänyt raskaan junan vetoon eikä riittänyt, että liikkeelle lähdössä avusti erillinen työntöveturi.


title: Kaksinveto

text: Höyryveturiaikana sitä käytettiin linja-ajossa vain poikkeustilanteessa; vaihtotyössä se oli yleisempää; mm. Vr5- eli Kalkkuna-vetureita käytettiin kaksinvedossa silloin, kun ne toimivat laskumäkivetureina.


title: Kaksinveto

text: Joskus toinen veturi kytkettiin junan taakse työntäjäksi, ja vielä harvemmin nähtiin kolmas veturi junan keskellä. Menettely vaati taitoa, koska jokaista veturia piti ohjata tarkkaan samalla tavalla.


title: Kaksinveto

text: Höyryveturien monivetoa on Suomessa nähty vuoden 1975 jälkeen vain muutamia kertoja eri tapahtumien yhteydessä: Jokioisten museorautatie on käyttänyt sitä muun muassa Humppilan rataosuuden vihkiäisissä vuonna 1994 ja sittemmin vuosina 1999–2001 liikennekauden päätösajossa, jossa veturit oli sijoitettu junan päihin. Käytännöstä luovuttiin vuodesta 2002 alkaen, koska todettiin, että kahta pienempää junaa oli helpompi hallita kuin yhtä maksimikokoista.


title: Kaksinveto

text: Nyttemmin, kun kaikkien leveäraiteisten moottoriveturien ohjauksessa käytetään puolijohde- tai mikropiiritekniikkaa entisen mekaanisen toiminnan sijasta, ja vaihteistokin on täysin automaattinen, on siirrytty ns. yhden ohjauspöydän ajoon eli moniajoon, jossa saman junan edessä olevia diesel- tai sähkövetureita ohjataan etummaisen veturin hallintalaitteista käsin ja toinen tai useat apuveturit on kytketty välikaapelein samaan ohjaukseen – mikä ei höyryvetureissa ole mahdollista.


title: Kaksinveto

text: Tätä kirjoitettaessa kaikissa Suomessa vakituisessa linja-ajossa käytetyissä diesel- ja sähkövetureissa on moniajolaitteet.


title: Kaksinveto

text: Muun muassa Dr13–veturien poistuessa pikajunakäytöstä niitä korvattiin kolminajossa olevilla Dv12-vetureilla, koska aikataulussa pysyminen olisi muuten ollut vaikeaa.


title: Kaksinveto

text: Joillakin rataosuuksilla, joille osuu pitkiä ja raskaita nousuja, kuten Pollarin mäki Vilppulassa, moniajo on ainoa keino nousta tällaisista paikoista.


title: Kaksinveto

text: Yhdysvalloissa ja Kanadassa moniajo on tavallinen: siellä tavallisin tapa on kolmen veturin “nippu“, amerikkalaisessa kielenkäytössä “lash-up“. Kaksi johtoveturin takana olevaa apuveturia voivat olla hiukan sitä pienempiäkin, erityisesti silloin, kun johtoveturina on uudentyyppinen, entisiä huomattavasti tehokkaampi veturi.


title: Kaksinveto

text: Erikoistarkoituksiin, kuten täysin kauko-ohjatuilla radoilla ajetuissa yli 200 vaunun malmijunissa, käytetään useampaa kahden ison dieselsähköveturin paria, joita kaikkia ajetaan etummaisen veturin ohjaimista käsin; tavallista on, että yksi veturipareista sijoitetaan junarungon keskelle, ja muut ovat päissä.


title: Kaksinveto

text: Moniajo on yleinen kaikkialla maailmassa, koska se mahdollistaa tehokkaamman liikenteen suurempien junapainojen johdosta.


title: Johann Baptist von Spix

text: Johann Baptist Ritter von Spix (9. helmikuuta 1781 Höchstadt – 14. maaliskuuta 1826 München) oli saksalainen luonnontieteilijä.


title: Johann Baptist von Spix

text: Spix opiskeli filosofiaa Bambergissa ja teologiaa Würzburgissa. 1810 hän pääsi avustajaksi Münchenin luonnonhistoriallisen museoon ja 1811 intendentiksi. Hän matkusti vuonna 1817 Brasiliaan Carl Friedrich Philipp von Martiuksen kanssa. Hän palasi Saksaan 1820 mukanaan kokoelma, joka käsitti 6 500 kasvia, 2 700 hyönteistä, 85 nisäkästä, 350 lintua, 150 sammakkoeläintä ja 116 kalaa. Tämä kokoelma muodosti Münchenin luonnonhistoriallisen museon perustan.


title: Johann Baptist von Spix

text: Hän kirjoitti 4-osaisen teoksen "Reise in Brasilien in den Jahren 1817 bis 1820" (München 1823–1831).


title: Johann Baptist von Spix

text: Spix nimesi ja kuvaili useita lintulajeja, muun muassa pampatinamin ("Rhynchotus rufescens") suvun. Hänen kunniakseen on nimetty siniara ("Cyanopsitta spixii"), punalakkiorneero ("Synallaxis spixi") ja helmirintakipuaja ("Xiphorhynchus spixii").


title: Wolfgang Reitherman

text: Wolfgang ”Woolie” Reitherman (26. kesäkuuta 1909 – 22. toukokuuta 1985) oli animaationtekijä, ohjaaja ja tuottaja. Hän syntyi Münchenissä, Saksassa, mutta muutti jo lapsena perheineen Yhdysvaltoihin, jossa hän loi uransa.


title: Wolfgang Reitherman

text: Reitherman työskenteli Disneyllä vuodesta 1933 aina eläkkeelle jäämiseensä vuonna 1981 saakka. Hän kuului yhtiön ”yhdeksän vanhan miehen” joukkoon. Hän oli mukana työstämässä Disneyn tunnetuimpiin kuuluvia elokuvia, kuten "Liisaa Ihmemaassa" (1951), "101 dalmatialaista" (1961), "Viidakkokirjaa" (1967), "Aristokatteja" (1970), "Robin Hoodia" (1973), "Pelastuspartio Bernard ja Biancaa" (1977) ja "Topia ja Tessua" (1981).


title: Wolfgang Reitherman

text: Reitherman kuoli 75-vuotiaana auto-onnettomuudessa Kalifornian Burbankissa 22. toukokuuta 1985. Hänet nimitettiin vuonna 1989 postuumisti Disney-legendaksi.


title: Memmy Posse

text: Memmy Posse on itähelsinkiläinen suomenkielistä rap-musiikkia esittävä yhtye. Possen jäsenet ovat Aave (myös nimellä Vaeltava Aave, oikea nimi Juha Madetoja), Lerha, Säkki (myös nimellä HC Kives), Pressa (myös nimellä Prez B) ja Asbesti. Yhtye on julkaissut albumin, EP:n ja singlen Monsp-levy-yhtiön kautta.


title: Memmy Posse

text: Memmy Posse tarkoittaa vapaasti suomennettuna "Mellunmäki-Myllypuro jengi".


title: Memmy Posse

text: Memmy Possen levyillä ovat esiintyneet vierailevina artisteina mm. Notkea Rotta, Petos, Setä Koponen, Kone, Tuomio, Vapaapudotus, Didier, Raimo ja Ässä.


title: Memmy Posse

text: Konvehdinmussuttajat on mellunmäkeläisten Memmy Possesta tuttujen Aaveen ja Säkin muodostama rap-duo.


title: Live in Stockholm (Deep Purple)

text: Live in Stockholm on brittiläisen Deep Purple -yhtyeen vuonna 2005 julkaistu livealbumi. Materiaali äänitettiin Tukholman konsertissa Ruotsissa marraskuussa 1970. Alun perin konsertti julkaistiin vuonna 1988 albumilla "Scandinavian Nights".


title: Palmaria

text: Palmaria on saari Ligurianmerellä Italian rannikolla Portoveneren kylän lähellä. Saaren pinta-ala on 1,6 km².


title: Palmaria

text: Palmaria muodostaa yhdessä Tinon ja Tinetton saarten sekä Portoveneren kylän ja Cinque Terren rannikkoalueen kanssa Unescon maailmanperintökohteen.


title: Palmaria

text: Saarella on muun muassa vanha armeijan linnoitus, joka on ollut toiminnassa toisen maailmansodan aikana. Sen läheisyydessä kuvattiin elokuva Navaronen tykit. Saarelta on aikoinaan tuotu mantereelle marmoria. Palmaria on aikoinaan muodostanut luonnonlinnakkeen, joka suojasi Portoveneren satamaa. Saaren länsisivulla on luola, josta tutkija Giovanni Capellini vuonna 1869 löysi kivikautisen asuinpaikan.


title: Batman: Gothamin ritari

text: Batman: Gothamin ritari ("Batman: Gotham Knight") on vuonna 2008 suoraan DVD:lle julkaistu kuudesta lyhytanimaatiosta koostuva anime-elokuva, joka sijoittuu elokuvien "Batman Beginsin" ja "Yön ritarin" väliin. Se kertoo Batmanin alkuvuosista ensimmäisen elokuvan tavoin ja päättää tarinansa samana vuonna ilmestyvään jatko-osaan "Yön ritariin". Batman kohtaa samalla vanhoja ja hieman tuntemattomampia vihollisiaan kuten Linnunpelättimen, Killer Crocin ja Deadshotin.


title: Batman: Gothamin ritari

text: Jokaisen lyhytanimaation ovat kirjoittaneet eri käsikirjoittajat, jotka ovat Brian Azzarello, Josh Olson, David S. Goyer, Greg Rucka, Jordan Goldberg ja Alan Burnett. Lisäksi elokuvan jokaisella lyhytanimaatiolla on omat ohjaajansa, kuten Jong-Sik Nam, Toshiyuki Kubooka, Shojiro Nishimi, Futoshi Higashide, Hiroshi Morioka ja Yasuhiro Aoki.


title: Batman: Gothamin ritari

text: Elokuva tekee poikkeuksen Batmanin edellisiin animaatioelokuviin, sillä sen animointi on toteutettu animena. Batmanin äänenä toimii näyttelijä Kevin Conroy, joka on jo aikaisemmin toiminut hahmon äänenä yli kymmenen vuotta. Alun perin elokuvaan kaavailtiin ottaa pääasiassa "Batman Beginsissä" ja "Yön ritarissa" esiintyneitä näyttelijöitä, kuten Christian Bale, mutta heidän aikataulunsa olivat turhan kiireisiä projektia varten. Bruce Timmin mukaan tämän myötä hän mietti yhdessä Andrea Romanon kanssa kuka olisi Batmanina tässä elokuvassa ja yksi vaihtoehdoista Kevin Conroyn lisäksi oli Jeremy Sisto, joka oli Batmanin roolissa elokuvassa "".


title: Batman: Gothamin ritari

text: Suomessa elokuva julkaistiin 27. elokuuta 2008.


title: Batman: Gothamin ritari

text: Josh Olsonin käsikirjoittamassa tarinassa kolme neljästä nuorukaisesta väittää nähneensä Batmanin ja kertovat oman näkemyksensä yön ritarista.


title: Batman: Gothamin ritari

text: Toisen tarinan käsikirjoitti Greg Rucka Jordan Goldbergin tarinan pohjalta, jossa etsivä Crispus Allen epäilee Batmanin luotettavuutta. Pian hän saa vastauksen jouduttuaan etsiväparinsa Ramirezin kanssa kahden mafian ristituleen.


title: Batman: Gothamin ritari

text: Jordan Goldbergin käsikirjoittamassa kolmannessa tarinassa nuori Bruce Wayne kokeilee uusia huipputeknisiä laitteita Batman-asuunsa. Pian hän kuitenkin huomaa että jotkut asiat eivät vain ole tarkoitettu Batmanin elämässä.


title: Batman: Gothamin ritari

text: David S. Goyerin käsikirjoittama jakso Jordan Goldbergin tarinan pohjalta vie Batmanin Gothamin viemäristöön, jossa hän kohtaa Killer Crocin. Hänet on huumattu Linnunpelättimen pelkokaasulla, mikä aiheuttaa myös sekasortoa syvemmällä viemärissä.


title: Batman: Gothamin ritari

text: Viidennessä Brian Azzarellon käsikirjoittamassa tarinassa käydään läpi Bruce Waynen alkuvaihetta harjoitellessaan hyödyllisiä tekniikoita Batmanin roolia varten. Hän saa opastusta intialaiselta naiselta Cassandralta, kuinka hallita fyysisen ja henkisen kivun aiheuttamat seuraukset.


title: Batman: Gothamin ritari

text: Alan Burnett käsikirjoitti elokuvan viimeisen tarinan, jossa Batman joutuu kohtaamaan salamurhaajan Deadshotin, jonka intohimon kohteena ovat aseet. Batmanilla onkin tehtävänä pysäyttää asia, josta kaikki sai alkunsa.


title: Liikkumisvapauden rajoitus (psykiatria)

text: Liikkumisvapauden rajoittamisella tarkoitetaan tahdosta riippumattomassa psykiatrisessa sairaalahoidossa olevan potilaan perusoikeuksien rajoittamista liikkumisen osalta.


title: Liikkumisvapauden rajoitus (psykiatria)

text: Laki mielenterveyslain muuttamisesta (v.2002) mahdollistaa tahdosta riippumattomassa psykiatrisessa sairaalahoidossa olevan potilaan liikkumisvapauden rajoittamisen:


title: Liikkumisvapauden rajoitus (psykiatria)

text: Lakiin liittyvässä Sosiaali- ja terveysministeriön muistiossa / "soveltamisohjeessa" kiinnitetään huomiota myös potilaan mahdollisuuksiin ulkoilla säännöllisesti huolimatta hänelle määrätystä rajoituksesta. Psykiatrisen toimintayksikön tulisi siis mahdollisuuksien mukaan järjestää joko ohjattua ulkoilua tai mahdollistaa ulkoilu esimerkiksi aidatulla piha-alueella.


title: Liikkumisvapauden rajoitus (psykiatria)

text: Psykiatrisen sairaalan potilaan liikkumisvapautta voidaan rajoittaa vain jos potilas on tarkkailtavana tai hoidossa tahdostaan riippumatta (= tarkkailuun asetettuna tai niin sanotulla sulkevalla hoitoonmääräämispäätöksellä).


title: Liikkumisvapauden rajoitus (psykiatria)

text: Liikkumisvapauden rajoittamisen perusteena tulee tämän lisäksi täyttyä jokin alla olevista perusteista:


title: Liikkumisvapauden rajoitus (psykiatria)

text: Liikkumisvapauden rajoittamisesta päättää aina lääkäri, jonka tulee ottaa kantaa asiaan kirjallisesti. Kirjallisessa kannanotossa lääkärin tulee määritellä toimenpiteen peruste, luonne, kesto, arvio toimenpiteen vaikutuksesta potilaan hoitoon sekä oma nimensä. Kirjallinen kannanotto voidaan toteuttaa myös saneluna, joka ns. purkamisen jälkeen liitetään potilaan sairauskertomukseen.


title: Liikkumisvapauden rajoitus (psykiatria)

text: Mikäli potilas, jonka liikkumisvapautta ei vielä ole rajoitettu, on voinnissaan tapahtuneen muutoksen tai esimerkiksi ulkopuolelta saadun tiedon perusteella todennäköisesti jonkinasteisen rajoituksen tarpeessa voi hoitohenkilökunta evätä tilapäisesti potilaan oikeuden ulkoiluun. Asiasta on kuitenkin informoitava välittömästi hoitavaa / päivystävää lääkäriä, jonka tulee ottaa kantaa asiaan.


title: Liikkumisvapauden rajoitus (psykiatria)

text: Päätöksen tehneellä taholla on oltava kirjallinen tiedoksisaantitodistus, johon on liitetty valitusoikeusohjeet. Todistuksen on oltava myös asianmukainen. Tiedoksisaantitodistus on näytettävä henkilölle, jota asia koskee. Yli 12-vuotiaan biologisilla vanhemmilla/huoltajilla on myös oikeus nähdä tiedoksisaantitodistus mikäli lapsi siihen luvan myöntää.


title: Liikkumisvapauden rajoitus (psykiatria)

text: Mikäli potilas hänelle asetetusta liikkumisvapauden rajoittamisesta huolimatta poistuu tai yrittää poistua sairaalasta tai osastolta ilman lupaa on henkilökunnalla oikeus estää potilaan aikomus käyttämällä tarpeellisia ja puolustettavia voimakeinoja. Voimakeinojen tarpeellisuutta ja puolustettavuutta arvioitaessa tulee huomioida muun muassa sairaalassaolon peruste, potilaan mahdollisesti aiheuttama uhka itselleen tai muulle henkilölle jne.


title: Liikkumisvapauden rajoitus (psykiatria)

text: Mikäli potilas on poistunut osastolta tai sairaalasta ilman lupaa on hoidosta vastaavalla lääkärillä oikeus pyytää poliisilta virka-apua potilaan palauttamiseksi sairaalahoitoon.


title: Liikkumisvapauden rajoitus (psykiatria)

text: Joskus päätös liikkumisvapauden rajoituksesta saatetaan tehdä kyseenalaisin perustein. Mikäli perusteet ovat kyseenalaisia, voivat ne vääristää asianomaisen oikeustajua.


title: Liikkumisvapauden rajoitus (psykiatria)

text: Erillisillä säännöillä tai potilaan kanssa tehdyillä sopimuksilla voidaan potilaan mahdollisuuksia ulkoiluun myös rajoittaa ilman varsinaista lakiin perustuvaa lääkärin määräystä. Tällaisia sääntöjä voivat olla mm:


title: Liikkumisvapauden rajoitus (psykiatria)

text: Lisäksi potilaan kanssa voidaan sopia ulkoilujen rajoittamisesta hoidollisin perustein.


title: Liikkumisvapauden rajoitus (psykiatria)

text: Nämä erilaisiin sääntöihin tai sopimuksiin perustuvat rajoitukset voivat luonnollisesti koskea myös sairaalassa vapaaehtoisesti olevaa potilasta.


title: Radio- ja tv-museo Mastola

text: Radio- ja tv-museo Mastola sijaitsee Lahdessa Radiomäellä 150 metrin korkuisten, kaupungin tunnusmerkeiksi muodostuneiden, radiomastojen juurella. Museossa on esillä radio- ja televisiotoimintaan liittyviä esineitä sekä perinteitä. Radio- ja tv-museo peruskorjauksen kohteena 2014-2016, jonka jälkeen se avattiin Mastola-nimisenä. Uusi nimi ratkesi Lahden kaupunginmuseon järjestämän yleisökilpailun tuloksena. Museo avautui jälleen vuoden 2017 alussa.


title: Radio- ja tv-museo Mastola

text: Vuodesta 1998 lähtien museo on toiminut vuonna 1935 rakennetussa lähetysasemassa, mitä ennen se toimi 1927 rakennetun Lahden ensimmäisen radioaseman, Lahden vanhan radioaseman, tiloissa.


title: Radio- ja tv-museo Mastola

text: Museon perusnäyttelyn teemoja ovat radiotekniikan laitteet 1920-luvulta lähtien. Esillä on niin koti- kuin teollisuuskäyttöisiäkin laitteita, minkä lisäksi esitellään lahtelaisen puhelintoiminnan historiaa. Erikoisnäyttelyissä on ollut aiheena muun muassa puhelinmuotoilu. Kaikkiaan museossa on yli 18 000 erilaista esinettä, noin 5 000 valokuvaa, 10 000 lehteä ja kirjaa sekä muuta aineistoa. Entiseen yleisradioaseman halliin rakennettu noin 80 hengen auditorio soveltuu erilaisten seminaarien ja tilaisuuksien järjestämiseen.


title: Minnesota (joki)

text: Minnesotajoki on Mississippijoen sivujoki, joka sijaitsee Minnesotan osavaltiossa Yhdysvalloissa. Se on noin 540 kilometriä pitkä. Sen valuma-alue on noin 44 000 km, josta 38 205 km² Minnesotan osavaltiossa ja noin 5 180 km² Etelä-Dakotassa ja Iowassa.


title: Minnesota (joki)

text: Minnesotajoki liittyy Mississippiin Minneapolisin ja St. Paulin muodostaman kaksoiskaupungin eteläpuolella, lähellä Fort Snellingiä.


title: Minnesota (joki)

text: Nimi Minnesota tulee dakota-intiaanien kielen sanoista "mini", joka tarkoittaa vettä, ja "sota", joka tarkoittaa usvaa.


title: Minnesota (joki)

text: Minnesotajoen jokilaakso on leveimmillään kahdeksan kilometriä leveä ja syvimmillään 80 metriä syvä. Jokilaakso syntyi noin 10 000 vuotta sitten, kun huomattavasti nykyistä Minnesotajokea suurempi jääkautinen joki Warren vei Laurentian mannerjäätikön sulamisvesiä veistäen syvän laakson maisemaan.


title: Mallomys

text: Mallomys on varsinaisten hiirten ja rottien alaheimoon ("Murinae") kuuluva jyrsijöiden suku, johon kuuluvat ainakin seuraavat lajit:


title: Mallomys

text: Vanhentuneen luokittelun (1980) mukaan Uudessa-Guineassa elävä pehmeähäntärotta oli "Mallomys"-suvun ainoa laji. "M. gunung" ja "M. istapantap" löydettiin vasta vuonna 1989, ja "M. aroaensis"-lajin yksilöitä pidettiin ennen pehmeähäntärotan lajiin kuuluvina.


title: Mallomys

text: Edellä mainittujen lajien lisäksi Uudesta-Guineasta on 2000-luvulla löydetty kaksi uutta "Mallomys"-suvun lajia, joilla ei vielä ole tieteellistä nimeä. Bruce Beehlerin johtama Conservation Internationalin ja Indonesian tiedeinstituutin () tieteilijäryhmä raportoi 17. joulukuuta 2007 löytäneensä uuden "Mallomys"-sukuun kuuluvan jättiläisrottalajin kesäkuussa 2007 Papuan saaren Indonesian puoleisesta osasta Foja-vuoristosta. Lajinmääritys ja tutkimus oli joulukuussa 2007 yhä meneillään. Rottalaji on noin viisi kertaa normaalin kaupunkirotan kokoinen ja kesy. Vuonna 2009 kansainvälinen tutkijoista ja BBC:n kuvaajista koostunut ryhmä löysi Papua-Uuden-Guinean Bosavi-vuoren kraatterista entuudestaan tuntemattoman "Mallomys"-lajin, joka kasvaa 1,5 kilogramman painoiseksi.


title: NHL:n täydennysvaraus

text: NHL:n täydennysvaraus ("NHL Supplemental Draft") oli National Hockey Leaguen vuotuinen varaustilaisuus, joka järjestettiin in jälkeen vuosina 1986–1994.


title: NHL:n täydennysvaraus

text: Täydennysvarauksessa varattiin aikoinaan varaamattomia pelaajia, jotka jatkoivat uraansa Pohjois-Amerikan juniori- ja yliopistosarjoissa. Suurin osa täydennysvarauksessa varatuista pelaajista ei kuitenkaan koskaan pelannut NHL:ssä. Vain harvat ja valitut pääsivät kokeilemaan taitojaan NHL-jäillä. John Cullen, Bob Kudelski, Dave Snuggerud, Shawn Chambers, Jamie Baker, Todd Krygier, Gary Shuchuk, Chris Tancill, Cory Cross, Steve Rucchin, Steve Guolla ja Steve Martins ovat ainoat täydennysvarauksessa varatut pelaajat, jotka ovat pelanneet yli 100 ottelua NHL:ssä. Vuosittain täydennysvarauksessa varattiin 8-28 pelaajaa.


title: NHL:n täydennysvaraus

text: NHL otti täydennysvaraustilaisuuden käyttöön Adam Oatesin takia. Oates pelasi Yhdysvalloissa yliopistojääkiekkoa Rensselaer Polytechnic Instituten joukkueessa. Joukkue voitti NCAA-sarjan mestaruuden 1985, minkä jälkeen Oatesista tuli haluttu pelaaja. Oatesia ei oltu varattu NHL:ään, joten hän saattoi neuvotella useamman joukkueen kanssa ja muita tulokkaita paremman sopimuksen. Korjataakseen ongelman NHL loi täydennysvarausjärjestelmän, jossa NHL-joukkueet varasivat itselleen 21 vuotta täyttäneitä yliopistopelaajia. Järjestelmän avulla NHL piti tulokkaiden palkat alhaisina.


title: NHL:n täydennysvaraus

text: Täydennysvaraustilaisuus lopetettiin vuoden 1995 NHL:n työehtosopimuksen seurauksena.


title: Eldar Rjazanov

text: Eldar Aleksandrovitš Rjazanov (; 18. marraskuuta 1927 Samara – 30. marraskuuta 2015 Moskova) oli venäläinen elokuvaohjaaja. Hänet tunnettiin varsinkin komedioistaan laajalti koko entisen Neuvostoliiton alueella.


title: Eldar Rjazanov

text: Rjazanoville myönnettiin Neuvostoliiton valtiopalkinto vuonna 1977 ja Neuvostoliiton kansantaiteilijan arvonimi vuonna 1984. Hän saavutti myös kansainvälistä arvostusta: vuonna 1983 työ elokuvassa "Asema kahdelle" toi ohjaajalleen Kultainen palmu -ehdokkuuden Cannesin elokuvajuhlilla.


title: Eldar Rjazanov

text: Rjazanovin tunnetuimpien ohjausten joukossa ovat "Karnevaaliyö" (1955), "Husaarit" (1962), "Varo autoa" (1966), "Kohtalon ivaa" (1975) ja "Julma romanssi" (1984).


title: Hector 60v-juhlatupla

text: Hector 60v-juhlatupla on vuonna 2007 Hectorin juhlavuoden kunniaksi julkaistu DVD, joka sisältää ensimmäisellä DVD:llä Hectorin 40-vuotistaiteilijajuhlakonsertin, joka taltioitiin vuoden 2006 alussa Hartwall Areenalla. Toisella DVD:llä on Hectorin eri esiitymisiä TV:ssä sekä musiikkivideoita.


title: Hector 60v-juhlatupla

text: DVD ylsi Suomen virallisen listan toiselle sijalle, ja pysyi listalla yhteensä viisi viikkoa.


title: Léon Brillouin

text: Léon Nicolas Brillouin (7. elokuuta 1889 Sèvres, Ranska – joulukuu 1969) oli ranskalainen fyysikko. Hän tutki uransa aikana mm. kvanttimekaniikkaa, radioaaltoja, kiinteän olomuodon fysiikkaa ja informaatioteoriaa. Hänen isänsä Marcel Brillouin oli myös fyysikko.


title: Léon Brillouin

text: Brillouinin mukaan on saanut nimensä kiinteän aineen kidehilan käänteishilan alkeiskoppi, Brillouinin vyöhyke.


title: Kulomäen täyttömäki

text: Kulomäen täyttömäki eli Kulokukkula on ylijäämämaasta kasattu laaja ja korkea täyttömäki Vantaan Korson suuralueen Korson kaupunginosan Kulomäessä, Tuusulan kunnanrajan lähellä. Sieltä näkee esimerkiksi Helsingin Vuosaareen. Kulokukkulan huippu kohoaa yli 93 metrin korkeudelle merenpinnasta. Alkuvuonna 2015 uutisoitiin kaupungin aikomuksesta jatkaa täyttömaiden kasaamista mäelle, joilla toimilla täyttömäen korkeimpia huippuja nostettaisiin noin 95- ja 105-metrisiksi.


title: Kulomäen täyttömäki

text: Täyttömäkeä alettiin rakentaa jo 1980-luvun lopulla ja se ottaa vastaan Tuusulan ja Vantaan seutujen ylijäämämaita. Laskettelurinne on tarkoitus toteuttaa ylijäämämaiden nykyiselle vastaanottopuolelle. Täyttömäeltä on näköalat Vantaalle, Tuusulaan sekä Keravalle. Horisontissa näkyvät myös Helsinki ja Sipoo.


title: Kulomäen täyttömäki

text: Kulonkukkulan pinta-ala oli jossain vaiheessa 14 hehtaaria ja siinä oli maata viisi miljoonaa kuutiometriä.


title: Taneli Tikka

text: Niko Taneli Tikka (s. 8. maaliskuuta 1978 Savitaipale) on Valtion kehitysyhtiö Vaken toimitusjohtaja. Hän on pitkän linjan bisnesenkeli, kasvu- ja sarjayrittäjä, joka on toiminut yli 50 yrityksessä joko toimitusjohtajana, hallituksessa tai muunlaisessa neuvonantaja-asemassa, muun muassa Tiedon teollinen internet -liiketoiminnan johtajana, toimitusjohtajana tai muutoin operatiivisena johtajana hän on ollut noin 15 yrityksessä. Tikka on monipuolinen yhteiskunnallinen keskustelija ja on saanut tunnustusta talousalan ja teknologia-alan osaamisestaan.


title: Taneli Tikka

text: Tikka syntyi Savitaipaleella vuonna 1978 suomalaisen äidin ja georgialaisen isän esikoiseksi. Ensimmäisen tietokoneohjelmansa Tikka ohjelmoi kuusivuotiaana äitinsä innoittamana. Lukion sijaan hän kävi erityisopintolinjan (nykyisen ammattilukion esiaste), minkä jälkeen hän aloitti ohjelmistotekniikan opinnot nykyisessä Metropolia-ammattikorkeakoulussa. Opintojensa ohella Tikka työskenteli Nokian verkkojärjestelmäsuunnittelijana, mutta opinnot jäivät kesken, kun hän perusti ystäviensä kanssa vuonna 1999 ensimmäisen yrityksensä. Taika Technologies erikoistui digitaalisiin ja monimediallisiin yhteisöratkaisuihin. Yritys teki konkurssin vuonna 2002, minkä jälkeen Tikka jatkoi opintojaan Helsingin kauppakorkeakoulussa, josta hän valmistui Executive MBA -vuosikurssinsa parhaana vuonna 2004.


title: Taneli Tikka

text: Taika Technologies -yrityksen konkurssin jälkeen Tikka työskenteli WM-datassa (nykyisin CGI) ja Ruukki Groupissa (nykyisin Afarak Group) vuosina 2003–2006. Konkurssi oli Tikalle paitsi hyvä koulu, myös hyvä työreferenssi, jonka ansiosta hänelle tarjottiin kehitystehtävää tappiollisessa Magenta-yhtiössä: ”Olet tehnyt aikaisemminkin konkurssin, niin jos nyt satut tekemään uudestaan, eihän se tunnu missään.” Magenta Site vastasi "Star Wreck" -elokuvan jakelusta. Tikka toimi Magentassa vuosina 2003–2007.


title: Taneli Tikka

text: Vuonna 2005 Tikka aloitti Dynamoidissa vastaten IRC-Gallerian markkinoinnista ja strategiasta, seuraavana vuonna hänet valittiin Dynamoidin toimitusjohtajaksi. Vuonna 2007 IRC-Galleria, jonka osakkeita Tikallakin oli, myytiin 12,5 miljoonalla eurolla Sulake Corporationille ja minkä jälkeen Tikka siirtyi Dopplrin varatoimitusjohtajaksi vuosiksi 2007–2009. Palvelun idea oli tallentaa matkustajan verkosto eli kertoa, ketkä henkilön ystävistä asuvat matkakohteessa tai vierailevat siellä samaan aikaan sekä näyttää, mitä paikallisia ruoka- tai ostospaikkoja käyttäjät suosittelevat. Nokia osti Dopplrin syyskuussa 2009. Vuosina 2008-2009 Tikka toimi myös yhteisöllistä ostosten tekemistä kehittävän RunToShopin toimitusjohtajana.


title: Taneli Tikka

text: Vuosina 2010–2011 Tikka toimi Health Puzzle -yrityksen toimitusjohtajana. Vuonna 2011 Tikka valittiin pörssiyhtiö Sopranon varatoimitusjohtajaksi yhtiön hallituksesta, jossa hän oli toiminut vuodesta 2009 lähtien. Tikka toimi Sopranossa vuoteen 2012 asti, jolloin hänestä tuli verkkopalveluita rakentavan Wunderkrautin Suomen-yhtiön toimitusjohtaja, Wunderkraut Group -konsernin johtoryhmän ja hallituksen jäsen sekä yksi konsernin henkilöomistajista. Wunderkraut tarjosi asiantuntijapalveluja web-ympäristöjen julkaisu- ja sisällönhallintajärjestelmiin. Tikka toimi Wunderkrautissa vuoteen 2013 asti.


title: Taneli Tikka

text: Tikka on yksi TLD Registryn perustaja ja toimi sen hallituksen puheenjohtajana vuosina 2011–2014. Yhtiö myy yksinoikeudella www-osoitteiksi kahta kiinalaisin kirjoitusmerkein kirjoitettua verkkotunnuksen päätettä: ".online" ja ".kiinankielinen verkkosivusto", joita käytetään vastaavasti kuin esimerkiksi päätteitä .com ja .net. Oikeudet saatiin ICANN-järjestöltä, jolla on oikeus hallinnoida maailmanlaajuisesti internet-osoitteiden tunnuksia.


title: Taneli Tikka

text: Toukokuussa 2014 Tikka siirtyi Tiedon Teollinen internet -yksikön johtajaksi ja pääsi vaikuttamaan uuden yksikön organisoitumiseen. Tikan johtama yksikkö toimi yrityksen sisällä start up -yrityksen tavoin, yksikön organisaatio perustui Stanfordin yliopiston "Lean Innovation" -malliin. Tiedon toimitusjohtajan toiveena oli, että Teollinen internet -yksikön kulttuuri vaikuttaisi myönteisesti koko Tiedon yrityskulttuuriin. Tikka toimi Tiedolla myös innovaatiojohtajana.


title: Taneli Tikka

text: Maaliskuussa 2018 Tikka nimitettiin Valtion kehitysyhtiö Vaken toimitusjohtajaksi.. Vaken tehtävänä on luoda Suomeen vahvoja osaamiskeskittymiä, jotka pärjäävät kansainvälisessä kilpailussa. Reijo Karhinen perusteli valintaa muun muassa Tikan visionäärisyydellä ja teknologian kehitystrendien ymmärtämisellä. Tikalla on "vahva kokemus uuden liiketoiminnan luomisesta ja sijoittamisesta kasvuyrityksiin". Työt Vakessa Tikka aloitti kesäkuussa 2018.


title: Taneli Tikka

text: Tikka oli Muxlim-yhtiön hallituksessa 2007–2009. Yhtiö sai Tasavallan presidentin kansainvälistymispalkinnon vuonna 2009.


title: Taneli Tikka

text: Vuonna 2010 Tikka valittiin Vuoden tietotekniikkavaikuttajaksi. "AKU."-lehti nimesi hänet ”Suomen Roope Ankaksi, jonka haltuun parhaat lelut päätyivät jo hiekkalaatikolla”. Tikka kommentoi vertausta Roope-setään kertomalla, että heitä yhdistää halu oppia uutta iästä huolimatta.


title: Taneli Tikka

text: Tikka oli mukana teknologialehti "Tivin" sata it-vaikuttajaa listalla vuonna 2013. Sadan it-vaikuttajan joukosta hänellä oli kuudenneksi eniten Twitter-seuraajia.


title: Taneli Tikka

text: Nuorista yritysten hallitusammattilaisista koostuva Future Board valitsi Tikan Vuoden nuoreksi hallitustekijäksi vuonna 2014.


title: Taneli Tikka

text: Taneli Tikka on toiminut yli 30 yrityksen hallituksessa tai neuvonantajana. Näihin kuuluvat muun muassa Applifier (nykyään osa Unity Technologiesia), Balancion (nykyään Crosskey), BrandMNGR, Kemppi, MTV, Swap.com (aiemmin Netcycler), PackageMedia, Relevant Point, Solu, Stardoll, Sulava, Transfluent, Umbra Software ja Web of Trust.


title: Taneli Tikka

text: Tikka on ollut mukana myös monien ohjelmien ohjaus- tai johtoryhmässä. Vuosina 2008-2010 hän toimi Tekesin Verso-ohjelman johtoryhmässä. Verso-ohjelma oli aikansa suunnannäyttäjä pk-yritysten kasvun ja kansainvälistymisen vaatimusten suunnan näyttämisessä. Ohjelmaan osallistuneista yrityksistä monet kasvoivat nopeasti. Ohjelman tähtiyrityksiä olivat muun muassa peliyhtiöt Supercell ja Rovio. Tikka toimi lupaavien yritysten tukena toimivan Vigo-ohjelman ohjausryhmässä ja oli mukana valtioneuvoston tulevaisuusselonteon elinkeinoelämää pohtivassa ryhmässä. Vuonna 2018 Tikka toimii Teknologiateollisuuden tekoälyryhmän johdossa ja Business Finlandin vetämässä teolliseen internetiin keskittyvän ohjelman johtoryhmässä.


title: Taneli Tikka

text: Tikka on myös yksi Startup Sauna -säätiön perustajista. Säätiön tarkoituksena on auttaa nuoria lupaavia yrityksiä. Tikka toimii Startup Sauna- ja Summer of Startups -ohjelmissa coachina.


title: Taneli Tikka

text: Tikan perheeseen kuuluu vaimo, kaksoset ja kaksi kissaa. Hän on kiinnostunut filosofiasta ja hänen lempifilosofejaan ovat muun muassa Aristoteles, Adam Smith, Ayn Rand, Tara A. Smith ja Andrew Bernstein. Tikka harrastaa partiota, vapaaehtoista maanpuolustusta ja sandaa. Hän pitää muun muassa Neil Gaimanin ja Iain M. Banksin kirjoista. Tikka on sijoittanut muun muassa Applifieriin, Dopplriin, Muxlimiin, sähköautovalmistaja Tesla Motorsiin ja verkkosivuja kääntävään Transfluentiin.


title: Symposion (Akseli Gallen-Kallela)

text: Symposion (alkuperäiseltä nimeltään Probleemi) on Akseli Gallen-Kallelan maalaus vuodelta 1894. Ryhmäkuvassa esiintyvät vasemmalta lukien Akseli Gallen-Kallela eli tuolloin Axel Gallén, Oskar Merikanto, Robert Kajanus ja Jean Sibelius, jotka pohtivat elämän ja taiteen arvoitusta. Maalauksen henkilöhahmoissa on karikatyyrille ominaisia piirteitä ja tausta on mielikuvituksellisen symbolistinen.


title: Symposion (Akseli Gallen-Kallela)

text: Gallénin maalausjälki on tietoisen dramaattista. Maalauksessa on käytetty iskeviä ja katsojan tunteita herättäviä keinoja.


title: Symposion (Akseli Gallen-Kallela)

text: Kreikan sana "symposion" tarkoittaa juominkeja sekä miesten keskustelu- ja seurustelutilaisuutta.


title: Symposion (Akseli Gallen-Kallela)

text: "Symposionia" voisi sanoa fantasiaryhmämuotokuvaksi. Pöydän ääressä istuu joukko tunnistettavia eri alojen taiteilijoita, jotka katsovat hetkellistä näkyä. Pöydällä on puoliksi juotuja laseja ja kaatuneita pulloja. Henkilöistä kolme tuijottaa kuvan ulkopuolelle jäävää ilmestystä, "Probleemissa" naissfinksiä, jonka jaloista näkyy osa. Neljäs henkilöistä nauraa, toisessa versiossa hän on sammunut.


title: Symposion (Akseli Gallen-Kallela)

text: Tapahtuma on kuvattu unen ja valveen sekoituksena. Taustalla on öinen tähtitaivas ja unien tumma metsä. Verenkarvaista kuuta tai Jupiteria vasten leijuu läpikuultava ihmishahmo, sen edessä on punaisia pilviä. Oikealla Sibeliuksen pään yläpuolella on Gallénin mukaan "tumma tarumainen puu, jonka latvuksissa vapaat maailman tuulet ikuisia mahtilaulujaan soittelevat."


title: Symposion (Akseli Gallen-Kallela)

text: Maalauksesta on kaksi versiota, joista ensimmäinen on Gösta Serlachiuksen museon kokoelmissa oleva "Symposion (luonnos)". Lopullinen versio "Symposion" (alkujaan Probleemi) on yksityiskokoelmassa. Gallén aloitti "Probleemin" maalaamisen vuoden 1894 alussa Sääksmäellä Mary Gallénin vanhempien kesäasunnolla. "Symposion(luonnos)-"teosta pidetään yleensä luonnoksena "Symposionille", mutta toisaalta ne voi nähdä saman aiheen kahtena työstöversiona. Kun Gallén esitti teoksen "Symposion" ensimmäistä kertaa Suomen Taiteilijoiden syysnäyttelyssä vuonna 1894, hän esitti sen nimellä "Probleemi".


title: Symposion (Akseli Gallen-Kallela)

text: Maalaus herätti kiinnostusta jo ensimmäistä versiota maalattaessa. Albert Edelfelt kirjoitti kirjeessä Gallénin maalaavan outoa symbolistista maalausta: "Kajanus, päissään, saarnaa Merikannolle, Sibeliukselle ja Gallénille. Materia nyljetyn naisen hahmossa istuu pöydällä punssipullojen joukossa hengen piirtyessä siluettina Jupiter-planeettaa vasten." Edelfelt myös ihmetteli, miksi maalauksessa esiintyvät henkilöt olivat teoksesta innoissaan.


title: Symposion (Akseli Gallen-Kallela)

text: Ilmeisesti muun muassa Edelfeltin kommentit vaikuttivat, sillä Gallén teki maalauksesta toisen viimeistellymmän version, joka on vaikutelmaltaan miedompi ja siistimpi. Uudessa versiossa nyljetyn sfinksihahmon tilalla on egyptiläistyyliset siivet, jotka kohoavat seurueen ylle. Myös luonnosversiosta materiaa kuvaava naishahmo katosi lähes kokonaan, kun Gallén leikkasi maalauksen vasemmasta reunasta osan pois. Naisen jalat näkyvät kuvan alareunassa. Naissfinksi, taiteen pakenevan salaisuuden vertauskuva on jäljellä samoihin aikoihin maalatussa "Conceptio Artis" -teoksessa.


title: Symposion (Akseli Gallen-Kallela)

text: Erona maalauksilla on myös se, että myöhemmässä "Symposiumissa" on luonnoksessa juopuneesti naurava Oskar Merikanto kuvattu pöytää vasten nukkuvana. Gallen-Kallela kertoi kirjeissään Robert Kajanukselle, että Merikantoa maalatessaan hän joutui välillä turvautumaan paremman puutteessa lanttuun hänen päätään hahmotellessaan, ja saavansa siten taulusta parodisen aineksen pois.


title: Symposion (Akseli Gallen-Kallela)

text:
Symposion oli Gallénin ensimmäinen merkittävä symbolistinen maalaus.
Hän oli aluksi tuominnut symbolismin, mutta kokeili pian uutta tyyliä maalauksissaan, ensin kuin leikillään ja sitten vakavammin. Gallén työskenteli alkuvuodesta 1894 Sääksmäellä kolmen symbolistisen ja arvoituksellisen maalauksen parissa, joissa oli osin samoja elementtejä. Kaksi muuta olivat "Ad Astra" ja "Conceptio Artis". Hän sulautti maalauksiin elementtejä niin omasta elämästään, suomalaisesta mytologiasta ja Raamatusta kuin muinaisen Egyptin myyteistä.


title: Symposion (Akseli Gallen-Kallela)

text:
Taidehistorioitsija Salme Sarajas-Kortteen mukaan "Symposion" on "kuin kuvallinen esitys niistä symboleista ja mysteerioista, joista keskusteltiin usein aamunkoittoon asti."
Maalausten symboliikka kuvataan kontrastiparien avulla. Naisellisen materian vastapuolena on maskuliininen luomisvietti. Kuvasta lähes kokonaan poistettu naissfinksi edustaa materiaa, kun taas henki näyttäytyy yläkulmassa Jupiteria vasten.


title: Symposion (Akseli Gallen-Kallela)

text: Maalauksessa on runsaasti luomistapahtumaan liittyviä elementtejä. Leena Ahtola-Moorhousen mukaan "Symposionin" taustalla oikeassa ylänurkassa on ”merkitysten metsä”, joka voi merkitä keskustelupiirin mielikuvitusta, ja jälkimmäisen version siivet samoin symboloivat luomistapahtumaa. Usean eri taiteenalan tekijöitä samaan kuvaan yhdistävä maalaus kuvastaa myös taiteiden välistä yhteyttä ja taiteilijoiden yksimielisyyttä. Eri taiteenlajit nähtiin tuohon aikaan mielellään yhteen kuuluvina ja toisiaan täydentävinä.


title: Symposion (Akseli Gallen-Kallela)

text: Monista muista poiketen Janne Gallen-Kallela-Sirénin mukaan maalaus ei ole kovinkaan symbolistinen, vaan se on Gallénin tulkinta Apostolien tekojen kohdasta (2:12-21), jossa Pietari sanoo, etteivät "nämä ole juovuksissa niin kuin te luulette; sillä nyt on vasta kolmas hetki päivästä". Pietari jatkaa puhumalla viimeisistä päivistä, jolloin taivaalla näkyy ihmeitä, kuten verta, tulta ja savupatsaita, aurinko muuttuu pimeydeksi ja kuu vereksi.


title: Symposion (Akseli Gallen-Kallela)

text: Sirén myös näkee Ad Astran ja "Probleemin" aiheissa yhtymäkohtia. "Ad Astrasta" tuttu kädet koholla oleva figuuri näkyy "Probleemissa" Jupiterin edessä. Lisäksi maalauksen vasemmalla laidalla ollut hahmo ei ole femme fatale-tyyppinen sfinksi vaan Kalvoilan tyttö kuten "Ad Astrassa".


title: Symposion (Akseli Gallen-Kallela)

text: Suurin osa yleisöstä ja kriitikoista ei hyväksynyt teosta. Kun maalaus julkistettiin Gallénia pidettiin Suomen taiteen kauhukakarana ja hän kohtasi julkista paheksuntaa. Myös muita Symposion-piirin jäseniä kritisoitiin kyseenalaisen elämän viettämisestä. Juopon maine seurasi etenkin Sibeliusta, joka maalauksen toisessa versiossa näkyy humaltuneimpana hahmona. Gallén itse arveli, että "Probleemi"- eli" Symposion" oli "pommi", jonka "kaikki sirpaleet putoavat tietysti lopulta omaan niskaani, mutta kyllä minä taidan kestää".


title: Symposion (Akseli Gallen-Kallela)

text: Maalauksen henkilöt kuuluivat talvella 1892 muotoutuneeseen taiteilijayhteisöön, jota kutsuttiin Symposion-piiriksi. Maalauksen henkilöt olivat ystävystyneet jo Nuoren Suomen piirissä.


title: Symposion (Akseli Gallen-Kallela)

text: Yhteisön johtohahmo oli muita vuosikymmenen vanhempi Kajanus ja hänen lisäkseen keskeisiä vaikuttajia olivat Gallén ja Sibelius. Piirin ulkojäseniin kuului myös muita taiteilijoita, muusikkoja ja kirjailijoita.


title: Symposion (Akseli Gallen-Kallela)

text:
Symposion-piirin keskusteluissa etsittiin suomalaisen hengenelämän pohjoisesta alkavaa renessanssia, Gallénin mukaan uutta voimaa alakuloisen dekadenssin tilalle.
Symposion-piiri kokoontui illanviettoihin, jotka venyivät usein pitkälle aamuun tai seuraavaan päivään. Aluksi illanvietot sijoittuivat tuttavien tai jäsenten asuntoihin, mutta vaimoväen painostuksesta piiri siirsi kokoontumisensa ravintoloihin, tavallisesti ravintola Kämpiin. Piiri oli taiteilijoille tärkeä rentouttavan vaikutuksen vuoksi, mutta myös vertaisyhteisönä, jonka parissa he saattoivat keskustella ideoistaan ja ajatuksistaan.


title: Symposion (Akseli Gallen-Kallela)

text: Julkinen arvostelu johti lopulta Symposion-piirin hajoamiseen eikä se kokoontunut enää vuoden 1895 jälkeen.


title: Symposion (Akseli Gallen-Kallela)

text: Maalaus oli esillä Serlachius-museo Göstan näyttelyssä "Taiteilijaelämää" 14.6.2009–1.1.2011. Timo Koivusalon ohjaamassa elokuvassa "Sibelius" (2003) on dramatisoitu maalauksen kuvaama hetki. Elokuvan versiossa Merikannon tilalla on kirjailija Adolf Paul.


title: Jacob Gade

text: Jacob Thune Hansen Gade (29. marraskuuta 1879 Vejle, Tanska – 20. helmikuuta 1963 Assens, Tanska) oli tanskalainen säveltäjä, viulisti ja teatterikapellimestari, joka on tunnettu erityisesti tangosävellyksestään "Jalousie" ().


title: Jacob Gade

text: Thune-poika syntyi Vejleläiseen musiikkiperheeseen. Hänen isällään oli pieni musiikkikauppa, jossa hän myös korjasi soittimia. Isä johti myös kymmenhenkistä orkesteria, joka soitti paikallisissa tilaisuuksissa. Thune seurasi isänsä jalanjälkiä ja alkoi soittaa trumpettia. Jo yhdeksänvuotiaana hän esiintyi isänsä orkesterissa ja kymmenvuotiaana hänet kutsuttiin Kööpenhaminaan esiintymään vierailevana solistina Tivolissa esiintyneessä yhtyeessä. Kahden-kolmentoista ikäisenä hän aloitti viulutunnit isänsä ja paikallisen urkurin opastuksella. Hänellä oli kuitenkin jo varhain halu tulla kapellimestariksi ja valssisäveltäjäksi, mitä hän nuorena piti kauneimpana musiikkilajina.


title: Jacob Gade

text: 16-vuotiaana Jacob Gade lähti Kööpenhaminaan. Alkuaikoina hän nukkui rappukäytävissä. 17–18-vuotiaana hänet lopulta kiinnitettiin esiintyjäksi Frederiksbergissä sijainneeseen Lorry Feilbergin omistamassa huvipaikassa esitettyyn "Operetta"an. Samoihin aikoihin Gade julkaisi ensimmäisen sävellyksensä, juomalaulun ""Der er sollys i modne druer"" ("Kypsissä rypäleissä on auringonpaistetta"). Laulu menestyi ja sitä esitti muun muassa Elna From, kymmenen vuotta vanhempi Gaden ensirakastettu.


title: Jacob Gade

text: Gade työskenteli Feilbergille vuoteen 1901 saakka, jonka jälkeen hän työskenteli pari vuotta viulistina eri orkestereissa Kööpenhaminassa. Hän eteni kapellimestariksi 1903 ja johti useita tanssi- ja viihdemusiikkiorkestereja seuraavien vuosien ajan. Vuonna 1909 hänestä tuli kuuluisan Hotelli Bristolin musiikillinen johtaja. Hän saavutti mainetta "toisena Hans Christian Lumbyena tai Johann Straussina" johtaessaan orkesteria viuluineen.


title: Jacob Gade

text: Samoihin aikoihin Gade otti viulutunteja kuuluisalta viulupedagogi Max Schlüterilta, joka oli asettunut maailmankiertueidensa jälkeen Kööpenhaminaan. Gade kuitenkin joutui hylkäämään konserttiviulistihaaveensa tultuaan torjutuksi Kuninkaallisesta musiikkikonservatoriosta.


title: Jacob Gade

text: Gaden ura teatteri- ja elokuvasäveltäjänä alkoi 1914 kiinnityksellä "Dagmar Theatre"en. Näihin aikoihin hän myös konsertoi ahkerasti soittaen muun muassa Niccolo Paganinin viulukonserttoja ja Johann Sebastian Bachin soolosonaatteja. Hän myös sävelsi tuotteliaasti, muun muassa ranskalaistyylisiä ja -nimisiä valsseja, käyttäen salanimeä "Maurice Ribot". Ulkomainen nimi edisti musiikin menekkiä ja antoi kansainvälistä imagoa. Sävellykset menestyivät ja sanomalehti "Politiken" nimesi Gaden "Tanskan valssikuninkaaksi".


title: Jacob Gade

text: Vuonna 1919 Gade muutti New Yorkiin, jossa hän aloitti pienen elokuvateatteriorkesterin viulistina. Myöhemmin hän liittyi "Capitol Cinema"n 80-henkiseen orkesteriin ja kilpaili lopulta menestyksekkäästi viulistin paikasta New Yorkin filharmonikkoihin, joka tuolloin tunnettiin nimellä "the National Symphony Orchestra". Hän soitti orkesterissa kaksi vuotta omistautuen klassiselle musiikille.


title: Jacob Gade

text: Lomaillessaan Tanskassa 1921 Gadelle tarjottiin kapellimestarin paikkaa "Palads"issa, joka oli aikansa suurin elokuvateatteri Pohjois-Euroopassa. Hän johti 24-henkistä orkesteria vuoteen 1926 hyödyntäen New Yorkin kokemuksiaan. Elokuvateatteriorkestereita käytettiin säestämään tuon ajan mykkäfilmejä. Hän lisäsi omia sävellyksiään orkesterin ohjelmistoon. Muun muassa "Jalousie"-tango syntyi tässä yhteydessä.


title: Jacob Gade

text: Gade siirtyi vuonna 1926 Nørrebron teatterin johtajaksi ja tuotti musiikkia teatterin näytöksiin ja revyihin. Johtajanura jäi kuitenkin lyhyeksi ja hän palasi Palads-teatterin kapellimestariksi, missä hänen uransa jatkui äänielokuvan esiinmarssiin saakka 1929. Gade johti vielä viihdeorkestereita "World Cinema" -teatterissa ja päivittäin esitetyssä "National Scala" -tuotannossa 1931. Tämän jälkeen Gade keskittyi säveltämiseen, mihin eräänä syynä oli vieraan musiikkityylin, jazzin, esiinmarssi, joka vähensi tilausta perinteisemmälle viihdeorkesterimusiikille. Myös Jalousie-sävelmästä saadut tulot mahdollistivat omistautumisen sävellystyölle.


title: Jacob Gade

text: Sävellykset "Rhapsodietta" ja tango "Romanesca" julkaistiin Max Eschigin kustantamana Pariisissa. Vuonna 1939 Gade meni takaisin Yhdysvaltoihin, missä hänen sävellyksiään julkaistiin ja hän sai julkisuutta muun muassa radioasemilla ja elokuvateattereissa kansainvälisenä kuuluisuutena. Gade palasi Tanskaan 8. huhtikuuta 1940 - päivää ennen maan saksalaismiehitystä.Gadella oli kolme lasta itseään kymmenen vuotta vanhemman Elna Fromin kanssa. He eivät koskaan menneet naimisiin ja vuonna 1906 he asuivat erillään. Vuonna 1908 Gade avioitui Oslossa näyttelijä Mimi Mikkelsenin kanssa. Avioliitto kesti tämän kuolemaan saakka 1950. Vuonna 1943 Gade muutti vaimoineen pieneen Torø Husen kalastajakylään Assensin lähistöllä Fynin saarella, missä hän vietti loppuvuotensa.


title: Jacob Gade

text: Jacob Gade testamenttasi sävellyksistään kuolemansa jälkeen tulevat huomattavat tekijänoikeuspalkkiot säätiölle, joka tukee nuoria ja lahjakkaita muusikoita. Testamentin vaikuttimena oli Gaden mukaan hänen omat kokemuksensa köyhyydestä nuorena muusikkona Kööpenhaminassa uran alkupuolella.


title: Tommy Byrne (baseballpelaaja)

text: Thomas Joseph ”Tommy” Byrne (31. joulukuuta 1919 – 20. joulukuuta 2007) oli yhdysvaltalainen baseballpelaaja ja poliitikko. Hän pelasi ensimmäisen pelinsä MLB:ssä 24. huhtikuuta 1943 ja viimeisensä 21. syyskuuta 1957.


title: Tommy Byrne (baseballpelaaja)

text: Byrne muistetaan parhaiten New York Yankeesin pelaajana. Hän kuitenkin pelasi 1950-luvun alussa myös St. Louis Brownsissa, Chicago White Soxissa ja Washington Senatorsissa.


title: Tommy Byrne (baseballpelaaja)

text: Vetäydyttyään peliuraltaan vuonna 1957 Byrne palasi Pohjois-Carolinan Wake Forestiin, jossa hän oli aikoinaan käynyt yliopistoa. Hän toimi kaupungin pormestarina vuosina 1973–1987 ja kuoli samassa kaupungissa hieman ennen kuin olisi täyttänyt 88 vuotta.


title: Tommy Byrne

text: Tommy Byrne voi viitata seuraaviin henkilöihin:


title: Ko Un

text: Ko Un (; s. 8. elokuuta 1933) on eteläkorealainen runoilija.


title: Ko Un

text: Ko Un syntyi Gunsanissa ja kärsi Korean sodassa sekä henkisiä että fyysisiä vaurioita. Hän vietti vuodet 1952–1962 buddhalaisena munkkina. Asuttuaan vuosina 1963–1966 Jejussa hän muutti pääkaupunki Souliin.


title: Ko Un

text: Ko Unista tuli aktiivinen demokratian puolestapuhuja, ja hän joutui vangituksi useaan otteeseen. Syvinten henkisten kriisiensä aikana hän yritti kahdesti itsemurhaa.


title: Ko Un

text: Ko Un on erittäin tuottelias runoilija, jonka teoksia on myös käännetty vieraille kielille. Hän on voittanut useita palkintoja sekä Etelä-Koreassa että kansainvälisesti, ja häntä on ehdotettu Nobelin kirjallisuuspalkinnon saajaksi.


title: Scandic Hotels

text: Scandic Hotels Oy on pohjoismainen hotelliketju, joka perustettiin 1960-luvulla Ruotsissa. Vuonna 2018 Scandicilla oli noin 280 hotellia kuudessa eri maassa.


title: Scandic Hotels

text: Vuonna 2014 Scandic osti Rica Hotels -hotelliketjun. Kesäkuussa 2017 Scandic ilmoitti ostavansa Restelin koko hotelliliiketoiminnan. Oston kautta 43 Cumulus- ja kaikki Intercontinental Hotels Groupin hotellit siirtyvät työntekijöineen Scandicin nimiin. Intercontinental Hotels Group hotellien nimet eivät kuitenkaan muutu. Kilpailu- ja kuluttajavirasto hyväksyi yrityskaupan joulukuussa 2017.


title: Scandic Hotels

text: Suomen markkinoille Scandic pyrki ensin 1990-luvun alussa lahtelaisen hotelli Salpauksen avulla mutta vetäytyi, kunnes palasi vuonna 1998 ostamalla Alkon tytäryhtiön Arctian hotellit ja ravintolat.


title: Scandic Hotels

text: Vuonna 2010 Scandic osti Next Hotels Finland -ketjulta Paasitorni-hotellin Helsingistä, Hotel Rivolin Järvenpäästä, Hotel Linnean Riihimäeltä sekä hankki uudelleen omistukseensa 1990-luvun alussa rakennuttamansa Hotelli Salpauksen Lahdesta.


title: Scandic Hotels

text: Vuonna 2018 Scandicilla on Suomessa 55 hotellia 31 eri paikkakunnalla.


title: Norval Morrisseau

text: Norval Morrisseau CM (14. maaliskuuta 1932 – 4. joulukuuta 2007) oli kanadalainen taidemaalari. Hän kuului maansa alkuperäiskansoihin, ja teoksiin heijastuu usein kiinnostus mystiikkaan.


title: Norval Morrisseau

text: Morrisseau oli itseoppinut, mutta töitä päätyi näytille jopa Kanadan kansallisgalleriaan Ottawaan.


title: Norval Morrisseau

text: Morrisseau sairasti Parkinsonin tautia ja vietti viimeiset kuukautensa pyörätuolissa. Hän kuoli sydänpysähdykseen sairaalassa Torontossa.


title: Mehiläisen elokuva

text: Mehiläisen elokuva () on DreamWorksin tuottama animaatioelokuva vuodelta 2007, joka oli ehdolla Golden Globe -palkinnon saajaksi parhaana animaatioelokuvana. Elokuva kertoo mehiläisestä, joka huomaa ihmisten varastavan hunajaa ja alkaa vaatia mehiläisten oikeuksia.


title: Mehiläisen elokuva

text: Elokuvan tuottajana ja käsikirjoittajana toimi Jerry Seinfeld, joka antoi äänensä myös elokuvan päähenkilölle, Barry-mehiläiselle. Jotkut elokuvan alkuperäisistä ääninäyttelijöistä olivat "Seinfeld"-komediasarjan näyttelijöitä ja muita tekijöitä. Jerry Seinfeld esitti aikanaan lähinnä vitsinä Steven Spielbergille ideansa mehiläisistä kertovasta elokuvasta, joka saisi nimekseen "Bee Movie" (B-Movie, ”b-elokuva”). Spielberg kuitenkin innostui ajatuksesta ja rohkaisi Seinfeldia toteuttamaan sen.


title: Mehiläisen elokuva

text: Elokuvan pohjalta tehtiin videopeli Bee Movie Game.


title: Mehiläisen elokuva

text: Juuri yliopistosta valmistunut mehiläinen Barry (Jerry Seinfeld) haluaa elämältään enemmän kuin elinikäisen työn hunajanvalmistuksen parissa. Lähtiessään ensi kertaa tutkimaan pesän ulkopuolista maailmaa hän rikkoo yhtä mehiläiskunnan tärkeimmistä säännöistä puhuessaan ihmiselle, newyorkilaiselle Vanessa-floristille (Renée Zellweger), ja heistä tulee ystävät. Tutustuessaan ihmiskunnan tekemisiin Barry saa selville, että ihmiset syövät ja varastavat mehiläisten hunajaa, ja hän päättää haastaa ihmiskunnan oikeuteen mehiläisille kuuluvan hunajan ryöväämisestä.


title: Silvinha

text: Silvia Andrea ”Silvinha” Santos Luz (s. 5. maaliskuuta 1975 Araçatuba) on brasilialainen kilpauransa päättänyt koripalloilija, olympiamitalisti ja Amerikan mestari. Hän oli kilpaurallaan 173 cm pitkä ja painoi 66 kg.